Irekia Eusko Jaurlaritza - Gobierno Vasco :: Sektore-elkarte eta kluster gehienek beren esportazioak mantentzea edo hobetzea espero dute 2013an\nSektore-elkarte eta kluster gehienek beren…\nKrisi ekonomikoa gorabehera, Euskadiko enpresa eta kluster gehienek espero dute beren esportazioak handituko dituztela 2013ko lehen seihilekoan. 21 enpresa eta klusterretatik 16k espero dute atzerriko salmentak mantendu edo hobetuko dituztela eta horrek argi erakusten du nazioartekotzen jarraitzeko ahaleginari eutsi behar zaiola, horixe izan delarik Industria, Berrikuntza, Merkataritza eta Turismo Sailaren lehentasunetako bat. Hain zuzen, nazioartekotze maila handiena lortu duten eta teknologian gehien inbertitu duten sektoreak dira etorkizunerako perspektiba onenak dituztenak. Iaz esportazioek errekorra lortu zuten Euskadiren historian, 21.000 milioi eurotik gorakoak izan baitziren.\nBaina, gaur Miñaoko Teknologi Parkean eginiko Industri Abagunearen Behatokiko osoko bilkuran, fakturazio eta enplegu arloetako arazoez mintzatu dira: enpresen ia erdiak enplegua murriztea espero du eta herenak berriz uste du fakturazioak behera egingo duela.\nPerspektiba onenak dituzte nazioartekotze maila handiena lortu duten sektoreek eta teknologi maila handiena dutenek, esaterako aeronautikak, biozientziek edo itsas industriak. Hala, aeronautikaren sektoreak uste du eskaerak eta fakturazioa igoko direla eta enplegua mantenduko dela; itsas industriak aurreikuspen hobeak dauzka, espero baitu eskaerak, esportazioen fakturazioa eta enplegu sorkuntza ere igoko direla. Zenbait sektorek, hala nola nekazaritza eta elikadurak, ekipo ondasunek, energiak eta ingurumenak uste dute fakturazioa eta enplegua mantenduko dituztela. Aurreikuspen txarrenak ikus-entzunezkoen, siderurgiaren eta galdaragintzaren sektoreetakoak dira.\nIndustri Abagunearen Behatokia Industria, Berrikuntza, Merkataritza eta Turismo Sailaren eta bere menpeko SPRI taldearen (euskal enpresa sareari laguntzeko sozietate publikoen multzoa) ekimen bat da. Sei hilean behin osoko bilkura bat egiten duen Behatoki honetan elkartu dira Bernabé Unda sailburua, Saileko goi-karguak eta Euskadiko industri sektoreko elkarte eta klusterretako idazkari nagusiak, zuzendariak edo kudeatzaileak. Bileran sektore bakoitzaren egoera azaltzen da eta partaide bakoitzak lehiakortasun faktoreen inguruan dituen kezkei buruzko eztabaida bat egiten da.\nBestalde, kluster eta elkarteek oso positiboki baloratu dute Industria, Berrikuntza, Merkataritza eta Turismo Sailak urte hauetan egin duen politika, indartu egin duelako kluster eta elkarteek euskal ekonomia suspertzeko duten eginkizuna, eta gainera adierazi dute finantza erakundeek kapital-ekarpenak egin beharko lizkieketela enpresei, negozio proiektuak aurrera atera ditzaten.\nSektore aeronautikoa eta espaziala: Hegan elkartean 3.888 lagun enplegatzen dituzten 38 konpainia biltzen dira. 2011n 687 milioi euro fakturatu zituzten, 2010ean baino %3,61 gehiago eta aurten hazkunde handixeagoa izatea espero dute. Enplegua ere %3,9 hazi da Euskadin.\nIkus-entzunezkoen sektorea: Eiken klusterrean 1.544 lagun enplegatzen dituzten 38 enpresa biltzen dira eta 2011an 93,9 milioi euroko fakturazioa izan dute.\nAutomobilgintzaren sektorea: 292 enpresa biltzen ditu eta 2011n 10.000tik gora milioi euro fakturatu zituen, 2010ean baino %5 gehiago. Aurreikuspenen arabera, negozioa moteldu egingo da. Enpleguari dagokionez, 34.000 lanpostu baino gehiago daude.\nEkipo ondasunak eta energia: 22.000 lagun enplegatzen dituzten 90 enpresa biltzen ditu eta 40.000 milioi euroko fakturazioa izan dute. Eskaera-zorroari erreparatuz gero, ikus daiteke ez dela hobekuntzarik espero datorren urterako.\nBiozientziak: 1.300 lagun inguru enplegatzen dituzten 45 enpresa biltzen ditu eta 268 milioi euroko fakturazioa izan dute. I+G-ko inbertsio zifrak (30 milioi inguru 2012an) mantendu egin dira eta enpresa gehienetako langile kopurua ere bai.\nEraikuntza: Eraikune klusterrean 11.500 lagun enplegatzen dituzten 80 enpresa daude eta 720 milioi euroko fakturazioa izan dute.\nEtxetresna elektrikoak: 3.525 lagun enplegatzen dituzten 7 enpresa biltzen dira sektore honetara eta 1.735 milioi euroko fakturazioa izan dute 2011n. Abagune ekonomiko txarrak etxetresna elektrikoen fabrikatzaileak kaltetu ditu gehien eta neurri txikiagoan bada ere osagai fabrikatzaileak ere bai, nahiz eta hauek fakturazioa mantendu duten.\nElektronika eta telekomunikazioak: 11.400 lagun enplegatzen dituzten 267 enpresa daude Gaia klusterrean eta 2.911 milioi euroko fakturazioa izan dute. Aurten ordea negozio zifra apur bat jaitsi da.\nEsku-erreminten fabrikatzaileak: 1.876 lagun enplegatzen dituzten 26 enpresa biltzen dira sektore honetara eta 200 milioi euro inguruko fakturazioa izan dute. Esportazioei esker, guztizko fakturazioa ez da izan nazio mailako fakturazioa bezain negatiboa. %15 jaitsi da.\nGaldaragintza: 2.522 lagun enplegatzen dituzten 14 enpresa biltzen dira sektore honetara eta 337 milioi euroko fakturazioa izan dute 2011n. Globalki, irailean, %7 jaitsi da fakturazioa.\nItsas industria: Euskal Herriko Itsas Foroaren klusterrak 322 enpresa biltzen ditu, 2010ean baino 6 gutxiago. Enpresa horiek 6.293 langile enplegatzen dituzte eta 880 milioi euroko fakturazioa izan dute. 2012an 2011ko fakturazio maila bera mantentzea espero dute, eta 2013an sektoreko fakturazioa hobetzea.\nMakina-erreminta: Euskadin 5.557 lagun enplegatzen dituzten 99 enpresa biltzen dira sektore honetara eta 910 milioi euro fakturatzen dituzte. Iaz %20 inguruko hazkundea lortu zuten negozioan eta esportazioetan. Makina fabrikatzaileen eta osagai fabrikatzaileen elkarteak erakunde bakar batean elkartu dira 2011n eta beren estrategiak indartu dituzte.\nIngurumena: Aclima klusterrean 2.867 lagun enplegatzen dituzten 84 enpresa daude eta 1.645 milioi euroko fakturazioa izan dute. Fakturazioa %2 hazi zen 2011n.\nEnpresa elkarteak eta klusterrak baikor ageri dira 2011. urterako.\nBernabé Unda sailburua Hanburgoko SMM Azoka Nabalean izango da Euskadiko 20 euskal erakusketariei babesa emateko


hoggboy the balde Elkarrizketak e.mail bidez egitea gustuko duzu edo aurrez aurre egitea nahiago duzue?\nBaldin eta nork egiten duen elkarrizketa. Batzuekin konfiantza ona lortzen duzu eta haiekin erraza da hizketan egotea, eta beste batzuekin zailagoa gertatzen zait. E.mailak ere gogoko ditut, nire Sheffield-eko etxetik elkarrizketa hau egin dezakedalako igande arratsalde batetan.\nRock and Roll-a besterik ez da baina gustukoa dugu guk... Zergatik maite dugu zuen musika?\nNire ustez azalean esaten duena egiten duelako da. Rock and Roll talde bat gara eta benetako jendea gara. Gugan ez dago tontakeriarik; ageri garenak gara eta gure albuma oso ona da.\nMusikaz ulertzen duen jendeak dio bigarren albuma beti igaroaldi bat izaten dela... zergatik guretzako zuen albumak ez du hori dirudi?\nEzin genuen igaroaldi album bat egin, beraz, 3. albuma 2. bezalakoa egitea erabaki genuen. Beharbada bi urte barru 2. albuma egingo dugu zer gertatuko litzatekeen jakiteko bakarrik. OR8 utzi eta aurrera jo dugu, eta ez zela hain lan zaila uste dut. Estudiora joan eta abesti mordo bat idatzi genuen. Disko hobeagoa da hau eta soinua entzutean igaroaldia biran ginenean gertatu zela dirudi eta ez estudioan ginenean.\n“Or8” eta “7 mila maitasun” arteko ezberdintasuna esan diezagukezu?\n25 urte behar izan genituen gure lehenengo albuma idazteko eta 12 hilabete besterik ez bigarrena idazteko. Gertatzen ari zitzaizkigun gauzetaz idazten ari nintzen eta ez iraganean gertatu zitzaizkigunetaz. Aurreko urte osoa mundu bira batean eman genuen beraz albumaren gehiengoak bertan gertatutakoaz hitz egiten du. “400 mutil” filmarentzako zenbait abesti idaztea ere eskatu ziguten, beraz abesti batzuk nire ustez nolakoa izango litzatekeen filma dute gai nagusi bezala.\nNonbait irakurri nuen... “pop musikaren itxaropen berria ez dira... Beraiek rock and roll-a egiten dute bolumen altuan entzuteko... ez dirudite britainiarrak”... zer deritzozu?\nGuk rock and roll musika egiten dugu eta hau bolumen altuan entzun behar da. Hala ere pop osagai bat badago gure abestietan. Nik melodiak idazten ditut eta haiek gabe ezin dut idatzi. Britainiarrak garela badakit eta modu batean era britainiar gisa ere portatzen gara.\nIngeles taldeetan interesik ba al duzu?\nBai, noski. Oso gustuko ditut The Clash, The Sex Pistols, The Stones, David Bowie, Joy Division, T Rex, The Kills, Led Zeppelin, The Beatles, J P Harvey, The Fights, Richard Hawley, The Cherokees.\nWilly Fog baino mila gehiago egin dituzu saio batetik bestera. Nola sentitzen zara honen ondoren?\nNekatua. Musika emanaldietara globo batean joatea ez da gauzarik hoberena. Ez dago leku handirik eta gainera nahiko motel mugitzen dira.\nJaponian zale talde bat izan ondoren talde garrantzitsu bat zaretela sentitzen al duzue?\nJaponiakoa esperientzia izugarria izan zen. 16 ordu hegan egin ondoren hotelera iritsi eta zale talde bat zegoen gure izenpeen zain. Hotela, jotzen genuen lekutik nahiko gertu zegoen beraz emanaldi batetik bestera joan etorriak oinez egiten genituen. Soinu frogaketetarako joan etorrietan ere izugarrizko jendetza gerturatzen zitzaigun. Aireportuan ginenean etxera itzultzeko ere gure musikazaleak zeuden agur esateko zain eta eskerrak eman zizkiguten Tokyon jotzeagatik. Japoniako esperientzia inoiz egin dudan gauzarik zoroenetako bat izan zen. Bueltatzeko irrikan nago!\nBilbori buruz zer iritzi duzue?\nGustukoa dugu. Bitan jo dugu hemen eta oso erantzun ona jaso genuen. Ardoa ere oso merkea da beraz pila eraman dezakegu bueltan Erresuma Batuetara.


barren.eus - Ana Aizpiri izango da Covite elkarteko bozeramailea\nAna Aizpiri izango da Covite elkarteko bozeramailea\nArgitaratua: 2019-06-14 14:29\nETAren indarkeriaren biktimen Covite elkarteko bozeramaile ardura hartu du Ana Aizpiri elgoibartarrak. Horrekin batera, 31 urteren ondoren, Sebastian anaiaren hilketaz aritu da estreinakoz komunikabie batean. Ahanzturaren arriskuaz mintzatu da Euskadi Irratiko Faktoria irratsaioan.\nHogeita hamaika urte badira anaia hil zutela, eta orain eman du urratsa Aizpirik Covite elkartean parte hartzeko, biktimen elkartearen egitekoa, inoiz baino beharrezkoagoa izango dela sinistuta.\nSarri gordean eraman duen minaz mintzatu da Maite Artolarekin Faktoria saioan izandako hizketaldian. Anaiaren hilketak eragindakoa 'min sakon eta mikatza' izan dela esan du eta azpimarratu du ETAko biktimak guztiei bezala, beste min bat gehitu zaiola gero: 'Norberaren min horrek, ondoren beste min, zabal, hedatu eta gaixo bat dakar. Hainbeste pertsonek jarraitzea gerora etorriko ziren hilketen ondoren, ETAkoak xaxatzen, haien alde egiten eta 'ETA matalos esaten' urteetan eta urtetan'.\nHiru hamarkada pasata ere, Ana Aizpirik ez ditu ahaztuta anaia droga trafikoarekin nahastuz zabaldu ziren gezurrak: 'Niregatik ere esan zuten Barajasen drogarekin harrapatu nindutela'. Azpiriren arabera, estrategia bat zen gezurra zabaltzearena, pertsona seinalatu eta ETAk hil ondoren 'inork ez zezan burua jaso kontra egiteko'.\nUste du 'inoiz ez dela berandu' horrelakoak gogoratzeko eta 'ahanzturaren inertziaren aurka egiteko' erabaki du orain, 31 urteren ondoren, Covite barruan ardurak hartzea. Euskal Herrian gertatutakoaren errelatoak jaso beharko du, bere ustez, helburu politiko batekin erabili zela terrorismoa. Gertatutako lotsagarrikeriak kontatu behar dira, gazteek ezagutu ditzaten eta berriro gerta ez daitezen.\nElkarrizketa osoa hemen: https://www.eitb.eus/eu/irratia/euskadi-irratia/programak/faktoria/audioak/osoa/6479278/audioa-ana-aizpiri-ahanzturaren-inertziaren-arituko-da-covitetik/\n(iturria eta argazkia: www.eitb.eus)


Georges Marchais - Wikipedia, entziklopedia askea.\nGeorges René Louis Marchais (La Hoguette, Calvados, Frantzia, 1920ko ekainaren 7a - Paris, Frantzia, 1997ko azaroaren 16a) politikaria izan zen.\nBarrutia: Val-de-Marne's 11th constituency (en)\nBarrutia: Val-de-Marne's 1st constituency (en)\nLa Hoguette, 1920ko ekainaren 7a\nParis, 1997ko azaroaren 16a (77 urte)\nLehen mailako ikasketak amaitu zituenean, mekanikaren alorrera jo zuen, eta Issy-les-Moulineauxko Voisin aeronautika-lantegian hasi zen lanean. 1942an Municha bidali zuten lanera, eta han izan zen 1947 arte. Ondoren, egunkari liberalek nazitzat jo zuten, nahiz eta Marchaisek ukatu egin zuen salaketa hori. 1947an Frantziako Alderdi Komunistan sartu zen, eta handik bi urtera alderdi horretako XIX. Biltzarrean idazkari nagusi laguntzaile izendatu zuten. 1994an, azkenik, kargua bereganatu zuen.\n1980an, Europako Legebiltzarrean istilu ugari izan zituen, sobietarrek Afganistanen zuten politikaren alde egiteagatik. Frantziako Errepublikako lehendakaritzarako hautagai izan zen 1981eko hauteskundeetan, baina lehenengo itzulian atzera egin zuen, François Mitterranden mesedetan. Marchais aurrena eurokomunista izan zen, ondoren Sobietar Batasunaren aldeko, eta Frantziako Alderdi Komunistaren XXV. Biltzarrean alderdiaren atal gogorrari eustea erabaki zuen.\nWikimedia Commonsen badira fitxategi gehiago, gai hau dutenak: Georges Marchais\nMultimedia: Georges Marchais


Berriaren xehetasuna - Informazio Gizartea\nGipuzkoako Foru Aldundiak fabrikazio aurreratuaren aldeko apustu irmoa egiten du\nEkonomia Sustapena, Landa Garapena eta Lurralde Oreka\nMarkel Olano eta Ainhoa Aizpuru makina-erremintaren sektorearekin egon dira Aldundiaren babesa adierazteko.\nMarkel Olano Gipuzkoako diputatu nagusia eta Ainhoa Aizpuru Ekonomia Sustapena, Landa Ingurunea eta Lurralde Orekako diputatua, azken departamentu honetako zuzendariekin batera, Elgoibar eta Azkoitian izan dira gaur makina-erremintaren sektoreko zenbait erakunde eta enpresa gertuagotik ezagutzeko. Besteak beste, Makina Erremintaren Institutioan (IMH), Azkoitiko Ibarmia enpresan, Elgoibarko Danobat Group-en eta hainbat zentro teknologikoan ere izan dira.\nMakina-erremintaren sektorea, bai Gipuzkoan nahiz Euskadi osoan ere, aitzindari izan da eta izaten jarraitzen du. Gipuzkoako ekonomiaren %24a manufaktura-industriaren sektoreari dagokio. Gipuzkoako makina-erreminta industriaren oinarrizko sektorea izan da beti eta horregatik "babesa eta elkarlana" adierazi die Markel Olano diputatu nagusiak arlo honetako erakundeei. Gipuzkoar sektore hau mundu guztian erreferentea dela gaineratu du Olanok, makina-erremintaren sektorean Gipuzkoa marka ona dela adieraziz. Enpresetara egindako bisitetan, makina-erremintaren sektoreak "etorkizuneko industria nolakoa izango den" erakusten duela ziurtatu die diputatu nagusiak bertaratutakoei.\nEra berean, Gipuzkoako Foru Aldundiaren industriaren aldeko apustuaren garrantzia azpimarratu du Markel Olanok: "Gipuzkoa lurralde industriala da eta gure ongizateari eutsi nahi baldin badiogu, gure gizarte politikei, osasun zerbitzuei eta hezkuntzari, ezinbestekoa dugu industria sendo bat edukitzea". Diputatu nagusiak adierazi duenez, industria da Gipuzkoako ekonomiaren motorra eta "horrela izaten jarraitu behar du". Markel Olanok helburu bezala industria 4.0-a jarri eta honen aldeko apustu irmoa egin du. Industriaren aldeko Aldundiaren programak ere aurreratu ditu, eta industria motorra izaten jarraitu dezan fabrikazio aurreratua sustatuko dutela gaineratu du. Ainhoa Aizpuruk, bere aldetik, fabrikazio aurreratuan egin beharreko I+G+b-n inbertsioa izan du hizpide, "Gipuzkoa berritzaile eta adimentsuago bat izan dezagun". Teknologia zentroetan adierazi duenez, Gipuzkoako Foru Aldundiaren garapen ekonomikoaren aldeko konpromisoa argia da, baina bide horretan sektore ezberdinek parte hartu behar dutela gogorarazi die. Aizpuruk ezinbestekoa ikusten du enpresa, hezkuntza eta ikerketaren artean sinergiak batzea. Era berean, langileen parte hartzea handiagoa izan behar duela eta etengabeko heziketa behar dela xehatu du Ekonomia Sustapeneko diputatuak. Bide horretan, adibide gisa IMH zentroa jarri du.\nBukatzeko, Ainhoa Aizpuruk makina-erremintaren sektorearen jardunaren ardatzak azpimarratu ditu: nazioartekotzea, berrikuntza eta langileen kualifikazioa; hauei esker "lortuko baita garapena". Enpresek hiru puntu horien alde eman beharreko aurrerapausoetan Foru Aldundia laguntzeko beti hor egongo dela ziurtatu die.


Arantxa Tapia sailburuari elkarrizketa 2022ko maiatzaren 23an, Siemensek Gamesa erosteko eskaintza egin ostean\nPublikatuta: 2022/05/23 09:56 (UTC+2) Azken eguneratzea: 2022/05/23 13:43 (UTC+2)\nArantxa Tapia, elkarrizketaren une batean. Argazkia: EITB Media\nArantxa Tapia Eusko Jaurlaritzako Ekonomiaren Garapen, Jasangarritasun eta Ingurumeneko sailburuak deitoratu du oraindik "informazio zehatza falta" dela Siemens Energyk dituen asmoen inguruan, horrek Siemens Gamesa erosteko eskaintza egin ostean. Hala, uste du "gehiegi aurreratzea" dela balizko kaleratzeei edo egoitza Alemaniara eramateko planei buruz hitz egitea. Nolanahi ere, egoera "konplikatua" eta "ziurgabetasuna" eragiten duela aitortu du.\nSailburua luze eta zabal mintzatu da Radio Euskadiren "Boulevard" saioan larunbat gauean multinazional alemaniarrak egindako iragarpenari buruz. Iragarri duenez, larunbat gauean bertan jaso zuen enpresaren asmoen berri, eta atzo Siemens Gamesako ordezkariekin hitz egiteko aukera izan zuen. Horren hitzetan, "zer gertatzen ari den jakin behar duten lehenengoak langileak dira". Horren ondotik, erakundeek, "dituzten ahalmen urriekin", lanpostuak "bermatzearen eta EAEko hornitzaileekin lanean jarraitzearen alde" egingo dute.\nTapiaren arabera, Siemens Gamesarentzat "badago etorkizuna Euskadin". "Siemensen eta Gamesaren arteko bat egitea iragarri zenetik, duela lau urte, ziurgabetasuna eragiten zuten hainbat albiste izan ditugu, eta kasurik gehienetan ez dituzte eragin dramatikoak izan", azaldu du. Sailburuak onartu du onshore negozioa (lurreko azpiegiturak) "zaila" dela, baina ez litzatekeela "ulergarria" izango offshore negozioari (itsasoko azpiegiturak) bakarrik heltzea. Hori horrela, zuzendaritzaren asmoak "lehen eskutik ezagutzea ezinbestekoa" dela azpimarratu du, informazio horrek langileei "nolabaiteko lasaitasuna" eman diezaien.\nBeste gai bat ahotan, eta Arabako lur azpian gasa fracking bidez ateratzeko eztabaida hizpide, adierazi du Europak menpekotasun handia duela gasarekiko, baina era berean, "hura esploratzeko hautua" egin duela. Horren aburuz, Europar Batasunean argi daude trantsizio energetikorako "helburuak" zeintzuk diren, baina "ibilbide orria ezartzeko orduan ez gara fin ibili". Tapiaren ustez, Europar Batasunari dagokio fracking-aren inguruko eztabaida berriz zabaltzea, baina ez du halakorik aurreikusten "epe laburrean". Hortaz, Eusko Jaurlaritzak bi norabideetan lan egingo duela aurreratu du: eraginkortasun energetikoa handitzen, eta ahalik eta berriztagarri gehien jartzen. "Hori bai, Europar Batasunak eztabaida (fracking-arena) irekitzen badu, aprobetxatuko dugu", argitu du.\nAzkenik, NextGeneration Europako funtsen harira esan du funtsok ekonomia transformatzea badute helburu, arlo pribatura bideratu behar direla, "ahalik eta lasterren", eta halakorik gertatzen ari ez dela deitoratu du: "Orain arte heldutako baliabideak oso urriak izan dira". Jakinarazi duenez, 2025eko amaierarako proiektu pribatu guztiak amaituta egon beharko lirateke, baliabideak "xurgatu" ahal izateko. "Bi urte eta erdi baino ez zaizkigu falta, oso denbora gutxi da", ohartarazi du.


Komunikaldiak 06: Komunikazio korporatiboa XXI mendean — Eibar.ORG | Eibarko peoria\nHemen zaude: Hasiera / Blogak / Prospektiba / Komunikaldiak 06: Komunikazio korporatiboa XXI mendean\nKomunikaldiak 06: Komunikazio korporatiboa XXI mendean\nEneko Astigarraga 2006/03/11 01:41\nKomunikazio korporatiboa izan dute aztergai M.U.ko HUHEZI Fakultatean antolatutako Komunikaldiak 06 jardunaldian. Bakarrik goizean egon naiz, baina hiru hitzaldi, proposamen edo hausnarketa interesgarriak entzun ditut: Ana Urkiza, Pili Kaltzada eta Eduardo García Matilla-renak. Arratsalden jarraitu dute baina ezin izan naiz geratu.\nZorionez, dagoeneko HUHEZIko Gizakom blogean hiru hitzaldien laburpenak daude:\nKomunikazioa enpresa txiki eta ertainetan: iragana, oraina eta geroa Ana Urkiza (Deustuko Unibertsitatea).\nKomunikazio korporatiboa eta gizarte erantzukizuna Pili Kaltzada (BBK).\nLos retos comunicativos de la empresa Eduardo García Matilla (Corporación Multimedia).\nHirurak oso interesgarriak. Esandakoaren artean etorkizuneko joerak azpimarratu nahiean edo, hona nere laburpentxoa:\nAna Urkizak Komunikazioari buruzko hausnarketa sistematikoa eta interesgarria egin du. Etorkizunari begira, aro berrian hartzailea inteligenteagoa eta hurbilago dugula, bezeroa gureganatu eta integratu, eta komunikazioak gendearen bihotzean eragin behar duelaren ideia azpimarratuko nuke.\nPili Kaltzada gizarte erantzukizunari buruz aritu da. Normalean, Ekonomi eta Enpresa Fakultateetan kausa duen marketing-etik, marketing sozialetik (enpresak gobernuz kanpokoko erakundeak edo gizarte ekimenak finantziatetik) gizarte erantzunkizunari eman den bidea aztertzen da, baina Pilik bere esperientziatik abiatuz Gizarte Erantzunkizunaren neurketa eta enfoke orokorra aurkeztu digu, enpresetan sortzen duen arazoak eta ematen dituen aukerak aurkeztuz, eta komunikazio korporatiboarekin lotuz. Kalitatearekin gerta zen bezala, modetatik gain, geratzeko etorri den enfoke eta kontzeptua dela eta jorratzeko bide luzea dagoela azpimarratu du.\nGarcía Matillak anekdotaz eta adibidez ondo jantzitako aurkezpena eskeini du. VideoRating programa ikusgarria aurkeztu du. Segunduka telebista audientziak jarraitzeko eta audientzia aldaketak (zapping-ak) aztertzeko kapaza den programa. Izugarria. Komunikabideetan, telebistetan batik bat, aldaketak sakonak datozela azpimarratu du, oraindik XX mendeko ikuspegia dugun bitartean. Gaur egun edukiak dira "petroleoa". Eta teknologia berriak direla medio edukien kontrola eta ekoizpena gero eta gehiago hiritarren eskuetan daude. Hor ere aldaketa, mediak monopolistikoak izatetik egoera anitzago baterantz goaz, eta horrek enpresa eta anuntziantzeetan eragina izango du.\nAskoz gauza gehiago esan dira jardunaldietan, baina zorionez ia den-dena aipatutako blogean dago.


HUNTZA | erritarrak | GAUR8 - mila leiho zabalik\nBilboko unibertsitate giroan elkartu, talde bat osatu, erromerietan diskoa grabatzeko dirua bildu eta diskoa kaleratu. Horixe da Huntza, lagun taldea eta musika talde hasiberria. Diskoa kaleratzerako, baina, «Aldapan gora» abestiak bide propioa egina zuen; pentsa, sare sozialetan 927.000 ikustaldi baino gehiago ditu dagoeneko.\n«Gu harrituta ginen ‘Aldapan gora’-k egin zuen bidearekin. Ez genuen espero. Eromena izan zen. Aste pare batean sekulako arrakasta izan zuen. Gure bidea markatu du zalantzarik gabe»\nZerotik ehunera pasatu diren sentsazioa daukate. Irratian eta sare sozialetan bat-batean eta oso azkar hazitako taldea da, eta orain plazan defendatu behar dute beren lana\nAtaunen harrapatu ditugu, larunbat arratsaldez, entseatzen. Izatez punta desberdinetakoak dira eta orain bakoitza etxetik aparte ari da ikasten, bakoitza bere ertzean. Ez da hain lan erraza, beraz, Huntza musika taldeko kideak elkartzea.\nZergatik Ataunen? Aitzol –gitarra– eta Inhar Eskisabel –baxua– anaiak bertakoak direlako eta Ataungo Udalak entseatzeko tokia eskaini dielako.\nGuztira sei musikarik osatzen dute Huntza taldea: aipatutako Ataungo Eskisabel anaiak; Josune Arakistain, Lasturko trikitilari eta abeslaria; Uxue Amonarriz, pandero jotzaile eta abeslaria, eta Aitor Huizi, biolin jotzailea, biak hernaniarrak; eta Peru Altube, bateria, Arrasatekoa.\nErtzetako taldea da, beraz, bai musikarien jatorriko herriak kontuan hartuta eta baita beren musika ibilbideak begiratuta ere. Josune Arakistainek bide propioa egina du trikitiaren munduan. 2013an eta 2014an Euskal Herriko Trikitilari Gazteen txapelketa irabazi zuen eta plazan asko aritutakoa da. Uxue Amonarriz pandero jotzaileak ere lotura estua izan du trikitiarekin txikitatik. Aitor Huizi biolin jotzailea betidanik erakarri izan du herri musikak eta dezente aritzen da dantza taldeen eta herri musikaren bueltan. Eskisabel anaiak Indarra taldean aritutakoak dira eta Peru Altube arrasatearrak Garraxi taldean eman zituen lehen pausoak. Egun, Huntza taldearekin ez ezik, The Potes taldearekin ere aritzen da baterian.\nPunta batetik edo bestetik etorri, halako batean elkartu egin ziren, Bilboko unibertsitate giroan, eta korapilatzen-korapilatzen, Huntza musika taldea josi zuten.\nLehen korapiloa Josune Arakistainek eta Aitor Huizik egin zuten. «Josune eta biok Bilboko triki-poteo batean topatu ginen. Josune trikitiarekin atera zen, eta, ni, biolinarekin. Ez genuen elkar ezagutzen, musikak elkartu gintuela esan daiteke. Bat-batean, elkarrekin jotzen hasi ginen», akordatu da Huizi.\n«Nire kanta bat jotzen hasi nintzen, ‘Iñundik iñoare’ abestia, eta Aitorrek segitu egin zidan biolinarekin. Inprobisatzeko sekulako gaitasuna zuela ikusi nuen eta beregana hurbildu nintzen, talde bat egin nahi nuela esan eta ea animatuko ote zen galdetuz», zehaztu du kontaketa Arakistainek. Gainera, trikitilariak aitortu du buruan zuen amets edo desio bat: «Betidanik neukan buruan trikitia, biolina eta gitarra elektrikoa elkartzeko nahia. Ez nekien nola egin, baina desio hori banuen. Eta Aitor ikusi nuenean triki-poteoan, segituan hurbildu nintzen beregana».\n«Triki-poteora beti biolinarekin ateratzen nintzen eta jende asko erabat harrituta geratzen zen, biolina ez delako horrelako giroekin lotzen. Biolinak herri musikan bere tokia daukala aldarrikatzeko nire modua zen», gaineratu du Huizik.\nHorixe, beraz, lehen korapiloa. Aitor Huizi eta Aitzol Eskisabel ikasle egoitza berean bizi ziren eta bertako musika bandan jotzen zuten. «Nik gitarrista bat behar nuen eta banekien Aitzol ondo moldatzen zela. Taldearen ideia aipatu nion eta baiezkoa eman zidan. Era berean, Aitzolek, Peruk eta hirurok Bilbon elektrotxaranga batean jotzen genuen elkarrekin eta Peruri aipatu genion ideia». Bigarren korapiloan harrapatu zituen Huizik, beraz, gitarra eta bateria.\nUxue Amonarriz eta Josune Arakistain ikaskideak dira Biologian eta Amonarriz korapilatzeaz, beraz, trikitilaria arduratu zen.\n«Azkena, ni. Baxua utzita nengoen, gutxi jotzen nuen. Kontzertu pare baterako norbait behar zutela esan zidaten. Entzun nuen sanferminetan jo behar zutela eta tentatu egin ninduen eskaintzak», azaldu du Inhar Eskisabelek.\nHuntza taldeak hasieratik bere kanta propioak izan ditu, baina musika merkatuan kanta horiek erakusteko aukerak falta zitzaizkion eta erromerien zirkuituan hasi zen taldea bere bidea egiten, 2016ko uda bueltan. «Kanta batzuk bagenituen eta diskoa atera nahi genuen. Baina horrek finantzazioa eskatzen du eta diskorako dirua biltzeko hasi ginen plazetan erromeria giroan jotzen», esan du Arakistainek.\nErromerietako esperientzia «oso gogorra» dela diote taldeko kide guztiek aho batez. «Ordu asko jo behar dira segidan, musika ekipoak oso txarrak izaten dira, gaizki ordaintzen dute, desorduetan aritu behar duzu... Egia esan esperientzia gogorra izan da, baina oso polita era berean. Gertatu zaigu plaza goraino beteta topatzea edo dozena erdi bat pertsonaren aurrean jo beharra. Denetarik aurkitu dugu», segitu du Inhar Eskisabelek.\nHuntza musika taldea hasieratik izan da Huntza, baita erromeria giroan aritu izan denean ere. «Etxeko sukaldean gosaltzen ari nintzen egun zoragarri batean okurritu zitzaidan, leihotik huntza ikusten nuelako. Emanaldi bat genuen eta izen bat behar genuen eta izen horixe proposatu nien taldekideei, eta gustatu egin zitzaien. Egia osoa esaten hasita, mahai gainean beste proposamen bat zegoen: ‘Kafe Urdina’. Erabaki nuen kontraproposamen on bat eraman behar nuela, bestela izen horrekin geratzeko arriskua genuen-eta!», kontatu du umorez Aitzol Eskisabelek.\nHuntza landare igokaria da, espero ez den tokian ere gora eta gora egiten duena, gogor eusten eta korapilatzen delako zuhaitzetan, hormetan, harkaitzetan... Akaso izenak markatu ditu taldearen lehen pausoak. Gora eta gora, diskoa kaleratzerako arrakastaren tontorra ukituta zeukan-eta. Joan den abenduan kaleratu zuen taldeak lehen diskoa, “Ertzetatik” izenekoa. Ordurako, baina, Huntza “Aldapan gora” abesten zuen taldea zen.\n«Erromerietan hasi ginenerako abesti bat genuen sarean, martxoaren 8an zintzilikatu genuena: ‘Harro gaude’. Emakumeak plazan egindako bideaz ari da abestia. Harrera ona izan zuen, baina batez ere inguruko jendearengana iritsi zen. Talde bezala existitzen ginela esan nahi genuen, besterik gabe», gogoratu du Arakistainek.\nUda guztia erromeria eroan eman eta gero, uda bukaeran sartu ziren grabazio estudiora, Haritz Harreguyren Higain estudiora. «Grabaketa oso azkarra izan zen, presaka bezala. Gure asmoa zen besterik gabe gure taldea ezagutzera ematea, ez genuen espero gerora etorri dena», esan du Huizik. «Etorri dena» dioenean “Aldapan gora” abestiaren arrakastaz ari da. Aste honetan Youtuben 927.000 ikustaldi baino gehiago zituen abestiaren bideoklipak.\nHaritz Harreguyk, Higain estudioaren arduradunak, Huntza taldearen abesti bat pasatu zion Euskadi Gazteako Joseina Etxeberriari, talde berri batekin lanean ari zela eta ea zer iruditzen zitzaion. «‘Aldapan gora’ abestia lehena zen zerrendan, alfabetoaren arabera ordenatuak zituelako Haritzek ordenagailuan. Une horretan hori zen prestatuta zeukan abesti bakarra eta horixe bidali zion Joseinari. Ez gehien gustatzen zaigun abestia delako, besterik gabe, kasualitatez edo». Aparra bezala egin zuen gora eta gora abestiak Euskadi Gaztean. «Gu harrituta ginen abesti horrek egin zuen bidearekin. Ez genuen espero. Eromena izan zen. Aste pare batean sekulako arrakasta izan zuen. Abestia hain ezaguna egin zenez, bideoklipa egin eta sarean zintzilikatu genuen, jendeak etengabe eskatzen zigulako», segitu du Arakistainek.\n“Aldapan gora” abestiak hankaz gora jarriko ditu Huntzakoak. Ja ez dira erromeri talde ezezagun bat, «ezin dugulako izan». Pozik daude, noski, arrakastarekin, baina gaindituta ere badaude, arrakastak arrastaka eraman dituen sentsazioarekin. Abesti horrek bide propioa egin du eta tiraka-tiraka eraman ditu atzetik.\n«Orain jendea espresuki joaten da gu ikustera, ordaindu egiten du gu ikusteagatik eta bat-batean erabat profesional jardun beharra sentitzen dugu. Sekulako aurreikuspenak sortu dira gure taldearen inguruan eta gu hasiberriak gara, joan den udan hasi ginen plazetan. Beldur pixka bat sentitzen dugu, ez dakigulako jendeak espero duena emango ote dugun», hitz egin du garbi Josune Arakistainek.\n«Ez gara abesti bakarra»\n“Aldapan gora” abestiak airean eraman ditu, hegan. Baina uneren batean karga ere bihurtu zaie. «Guk hamabi abesti ditugu eta badirudi abesti bakarra dugula, abesti bakarra garela. Gainera, abesti hori ez da gure abestirik onena», esan du Huizik. Puntu horretan, baina, denak ez daude ados. «Nik lehen aldiz ‘Aldapan gora’ entzun nuenean –ni taldean sartu baino lehen– izugarri gustatu zitzaidan eta harrapatu egin ninduen. Niretzat sekulako abestia da», zehaztu du Inhar Eskisabelek.\nTaldekide guztiak ados daude gauza batekin: «‘Aldapan gora’ abestiari asko zor diogu eta ez gara hipokritak izango abestia ez dela ona esanez. Noski gustatzen zaigula, beste abesti batzuk bezala. Baina gure bidea markatu duen abestia da zalantzarik gabe», gaineratu du Uxue Amonarrizek.\nZerotik ehunera pasatu diren sentsazioa daukate. Irratian eta sare sozialetan bat-batean eta oso azkar hazitako taldea da, eta orain plazan defendatu behar dute beren lana. Alderantzizko bidea dirudi.\n«Lasaitasunez hartu nahi dugu, hilabetean hiruzpalau emanaldi egingo ditugu, ez gehiago. Dagoeneko ezezkoak ematen ari gara. Baina denak ikasleak gara, bakoitza punta batean ari gara eta ez da erraza», esan du Arakistainek.\nLainoan sentitzen dira, baina hankak lurrera ekartzen dituzte indarrez, gauzak garbi dituztelako. «Musikarekin gozatzen segitu nahiko genuke, kontzertuetan ondo pasatzen. Guk ondo pasatzen badugu, jendeak ondo pasatuko du».\nHori bai, oraindik ez dute ikasi parrandan daudela “Aldapan gora” abestia patxadaz entzuten eta gozatzen. «Ni tabernatik ateratzen naiz abesti hori entzuten dudanean», aitortu du Huizik. •\nAll about infraganti\nATZOKO ETA GAURKO BASERRITAR JANTZIAK


Kaixomaitia. Orokorra laguntza\nKaixomaitia 2007an sorturiko euskaldunon harremanetarako gunea da. Urteetan zehar aldaketak jasan ditu eta, denbora pasa ahala, geroz eta komunitate handiagoa biltzen joan da, 4000 euskaldun harremanetan jartzera iritsi arte. 2015ean aro berri bati eman genion hasiera, euskaldunon harremanetarako aukera berritu bati.\nKaixomaitia.com .eus domeinura pasa da, www.kaixomaitia.eus, diseinu eta funtzionalitate berriekin. Bestetik, KMEkintzak eta KMBloga dira proiektu berri honen oinarriak, wegunearekin batera.\nBerritze lan intentsibo baten ondoren, Kaixomaitiak, euskaldunon harremanetarako guneak, aro berri bati eman dio hasiera, “#SaltsaBadago!” lelopean.\nEta zeintzuk dira saltsaren osagaiak?\nHarremanetarako webgune eraberritua. Esan nor zaren, zeren bila zabiltzan eta hasi jendea ezagutzen!\nPantailaren beste aldean jendea ezagutu eta elkarrekin gozatzeko jardunaldiak\nKolaboratzaile sare batekin harremanei buruzko hausnarketa egin eta iritziak partekatu\nHona hemen harremanak izateko zenbait aholku, dena ahalik eta hoberen joan dadin:\nKaixomaitia.eus web zerbitzu publikoa den heinean, kontu izan zure datu pertsonalak edota kontaktu datuak (telefonoa, e-posta, helbidea…) publiko egitearekin, edota beste pertsona ezagutu aurretik datu hauek jakinaraztearekin (e-postaz ala telefonoz). Ez jarri datu hauek zure “Deskribapena” edo eta “Bila Nabil” ataletan.\nKaixomaitia.eus-en ezin dugu ziurtatu bertan harpidetzen den erabiltzaile oro berak dioena egia den ala ez; beraz, erabilzaile batekin hitzordua egin aurretik, eskatu argazki berriak, jar zaitez harremanetan e-postaz eta hitz egin ezazu telefonoz berarekin.\nHitzordua egunez egitea komenigarria da.\nHitzordua leku publiko batean egin ezazu eta jakinerazi iezaiozu familiakide edota lagunen bati non eta norekin duzun hitzordua. Erabat ziur ez bazaude, joan zaitez hitzordua duzun lekura lagunen batekin.\nErabat eroso sentitu bitarte ez iezaiozu jakinarazi non bizi zaren.


Aitortuaren mitoa | Martech Zone\nNegozioekin ia izaten dudan elkarrizketa guztietan eztabaidatzen dudan diapositiba bat deitzen diodana da egozpenaren mitoa. Edozein neurketa sistematan, portaera arau boolearrak eta diskretuak nahiago ditugu. Hau bada, orduan hori. Arazoa da, hala ere, ez baitira horrela hartzen erosteko erabakiak. Ez du axola kontsumitzailea edo negozioa bazara, ez da errealitatearen errealitatea Bezeroaren bidaia.\nKasu horretan, nire erosketa bat da Amazon Echo. Buzz linean ikusi nuen lehenengo aldiz abian jarri zenean, baina ez nuen horren beharrik. Garai hartan, gainera, ez nintzen erabiltzaile nagusia. Baina negozioaren erosketak gero eta gehiago Amazonera eraman nituenean, Prime-n sartu nintzen eta egunen buruan bidalketa jaso nuenez, Amazon-en jarrera aldatu egin nintzen.\nOraindik ez nekien asko Amazon Echo, ordea. Egun batean Facebooken, Mark Schaefer iruzkin interesgarria egin du. Aipatu zuen bere Amazon Echo-rekin gero eta gehiago hitz egiten zuela gelako pertsona bat bezala. Teknologi frikia eta Amazon zalea nintzenez, txundituta nengoen.\nLehen ukituaren aitortza\nTeknikoki, nire bezeroaren bidaiaren lehen ukitua izan zela esango nuke. Facebooketik Amazon-era joan nintzen eta bertan produktuaren orria irakurri nuen. Itxura polita ematen zuen baina ezin nuen momentuan gastua justifikatu. Gero Youtubera joan nintzen jendeak marketin materialetik kanpo zer nolako gauza politak egiten zituen ikusteko.\nAmazonera itzuli eta 1 izarreko iritziak irakurri nituen eta ez nuen benetan ikusi gailua erostea debekatuko zidan ezer ... kanpoan edo prezioan. Une hartan ezin nuen justifikatu jostailu berria.\nAzken ukipenaren aitortza\nSarean nabigatzen nuen bitartean, hurrengo astean, berriro merkaturatzeko iragarki batzuk Amazon Echo agertu zen. Azkenean iragarkietako bati men egin eta gailua erosi nuen. Zenbait paragrafo maite ditudan paragrafo batzuk idatziko nituzke, baina ez da mezu honen helburua.\nMezu honen helburua Amazon Echo honen salmenta non egotzi beharko litzatekeen eztabaidatzea da. Lehen ukitua bada, Mark-i eragingo lioke influencer gisa ... gailuetarako eta teknologiarako influencer ez den arren. Esango nuke Mark-ek Echo-ri buruz egindako iruzkina nire bezeroaren ibilbidean sentsibilizazio ekintza bat baino gehiago izan zela. Ez, non Marken iruzkina baino lehen jabetu nintzen Echo-ren sofistikazioaz eta ezaugarri ugariz.\nAitortu beharreko eredua azken ukitua bada, ordaindutako publizitatea eta berriro merkaturatzea lirateke salmentaren iturria. Baina ez ziren benetan. Echo-a erosteko konbentzitu nauen marketin estrategia zein den galdetzen badidazu, erantzungo nizuke:\nEz zen edozein estrategia bakarra horrek Oihartzuna erostera bultzatu ninduen, denak ziren. Mark-en iruzkina izan zen, erabiltzaileek sortutako bideoen bilaketa, berrikuspen txarren berrikuspena eta remarketing iragarkiak ziren. Nola sartzen da hori Google Analytics-en bihurketa inbutuan? Ez da ... bezeroen bidaia gehienek bezala.\nBuruz idatzi dut sarrerako marketinaren kexa nagusia eta atribuzioa da gakoa.\nBadago alternatiba baina nahiko konplexua da. Iragarlea analytics salmenten portaera euskarri eta estrategia guztietan ikus dezake eta doikuntzak egin ahala, dagokion jarduera salmenta orokorrarekin lotzen has daiteke. Motor horiek iragar dezakete marketin estrategia jakin batean aurrekontuak edo jarduerak jaisteak edo handitzeak nola eragingo duen beheko emaitza orokorrean.\nZure marketin-ahaleginak egiten ari zaren bitartean, ezinbestekoa da aitortzea zuzenean egotzitako bihurketarik ez duen marketinak bezeroaren erabakiak hartzeko prozesuan eragin orokorra duela. Eta eragina gure marketin-ahaleginetik haratago dago - irtenbide baten esperientzia osoak bidaiari laguntzen dio.\nHona adibide sinple bat: denda baten jabea zara eta garbiketako langileak mozten dituzu. Ez da zure denda zikina dela, baina agian ez da lehen bezain orbanik gabea. Emaitza da zure salmentek erosle oker asko jaisten dituztela, ez dutela beste auzoko denda bezain garbia sentitzen. Nola kontutan hartu hori zure marketin ahaleginetan? Baliteke une honetan marketineko gastua handitu izana, baina salmentek orokorrean behera egin dute. Zure marketin aurrekontuan ez dago lerro "oso garbi" elementurik ... baina badakizu eragina duela.\nGaur egun, enpresek oinarrizko edukia behar dute. Webgune garbi eta sentikorretik hasita, sinesgarritasuna eraikitzen duten etengabeko artikuluetara, kasuak, liburu zuriak eta infografiak erabiltzera. Guztiak partekatzen dira eta balio erantsia sare sozialen bidez. Horiek guztiak optimizatuta daude bilatzaileetarako. Horiek guztiak prospektiba elikatzen duen posta elektronikoko buletinean laguntzen dute.\nGuztia kritikoa da - ez dago bestearengatik trukatzen duzunik. Agian haien eragina ikusi ahala egokiro orekatu nahi dituzu, baina bat ere ez da aukerakoa lineako marketin presentzia oso batean.\nTags: amazon echoeskuduntzalehen ukipenaren egozpenasarrerako marketingazken ukipenaren egozpenamitoaegozpenaren mitoaaurresateko analisiakatribuzio iragarlea


Sanfilippo Sindromea dutenei laguntzeko tona eta erdi tapoi jaso dute - Sopela - Hiruka.eus\nSanfilippo Sindromea dutenei laguntzeko tona eta erdi tapoi jaso dute\nErredakzioa 2020-10-21 13:58\nDenera 1.558 kilo tapoi batu dira orain arte otsailetik Sopelan dauden elkartasunezko lau edukiontzietan. Horri esker lortuko den dirua, 233,7 euro, Euskadiko Sanfilippo Elkarteari eman zaio. Beste elkarte eta talde batzuei laguntzeko tapoiak batzen jarraituko dutela adierazi du Udalak.\nUdalaren esanetan helburu bikoitza du bilketak: ingurumena zaintzea, tapoiak modu egokian birziklatuz, eta elkartasuna. Oraingoan, Sanfilippo Sindromea dutenei eta euren senideei laguntzea izan da asmoa. Endekapanezko gaitz arraroa da, gaur-gaurkoz sendaezina. EAEn zazpi kasu ezagutzen dira, bat Gipuzkoan eta beste sei Bizkaian, eta horietatik hiru neba-arrebak dira.\nTapoiak botatzeko edukiontziak grisak dira, eta diseinu berezia dute, erraz identifikatzeko. Zehazki, udalerriko lau leku hauetan daude:\nUdaletxe pareko turismo-bulegoaren aurrean.\nLarrabasterrako Urgitxieta plazan, Uribe Kostako Mankomunitatearen bulegoen ondoan.\nSolondota eta Arrietara kaleen arteko bidegurutzean, Indian´s tabernaren parean.\nAtxabiribil hondartzaren inguruan, lurpeko edukiontzien eta autobus-geltokiaren ondoan.\nUdala arduratzen da bilketa egiteaz, eta ondoren Lemoako instalazio batera bidaltzen dira tapoiak, plastikoa tratatzeko. Hain zuzen, mota hauetako tapoiak utz daitezke edukiontzietan:\nKafe, txokolate, kakao, kakao-krema ontzienak…\nGurina, igurzteko gazta, irasagarrarenak…\nKetchup, maionesa eta halako saltsen ontzienak\nZura garbitzeko eta halako esprai-garbitzaileenak\nBizarra mozteko bitsa-ontzienak\nEsprai, roll on… eta tankera horretako desodoranteenak


giza eskubideen jaialdia\nDonostiako Giza Eskubideen Jaialdia honez gero hiriko klasikoetako bat bihurtu da. Urtero, giza eskubideen gaiari modu eta ertz ezberdinetatik hurbiltzeko aukera ematen diguten filmak proiektatuz, hausnarketarako tresnak eskuratzen dizkigun ekimena da. Apirilaren 15etik 22ra.\nKoldo Mitxelena Kulturguneko klasikoen artean klasikoena. Urtero, artista berrien lanak ikusgai jartzen dituzte KMko areto nagusian. Egungo izen ezagunetako askok egitasmo honetan ere dute beren izena izkiriatuta. Jarduera eta jarrera ezberdineko artista berri horien erakusketak aukera ematen digu etorkizuneko artisten lehen urratsak ezagutzeko..\nBerlingo Mentalgassi kolektiboak Donostia bisitatuko du Hormek Diote proiektuaren barnean. Kale-artea modu berezi eta bereizgarrian ulertzen duen kolektiboa da. Alemanieraz gassi esaten zaio zakurra pasioan ateratzean ematen den bueltatxoari. Berlindar hauek garuna ateratzen dute pasioan beren proiektu bakoitzarekin.\nEz fikziozko zinema garaikidearen lurraldea eta mugak esploratzen dituen egitasmoak proiektu eta proposamen berriak eskainiko dizkigu aurten ere. Ikus-entzunezko dokumental alorrean zeresana eta zer erakutsia duten egileak bilduko dira Bilbon ekainaren 6tik 10era\n5. ediziora iritsiko da aurten Expogrow, haseratik, kalamu azoka bat baino gehiago izan dena. Aurtengo edizioa irailaren 16tik 18ra bitarte ospatuko da eta azoka eremua zabaltzearekin batera, profesional eta emanaldi ezberdinak ere ugarituko dira. Musikari dagokionez, lehen konfirmazioa, eta ez da halamodukoa. JoeyStarr handiak eta Nathy rapero frantziarrak abiatu duten proiektuaren aurkezpena: Caribbean Dandee.\nProposamen moderno eta berritzaileak biltzen ditu urtero-urtero Usopop jaialdiak. Programa osoa ez da oraindik zabaldu baina adi egon, Drame, Amorante eta Neguaren kontzertuak dituen jaialdiak merezi du eta.\nIzugarri gustatzen zaigu Donostiako metroaren aurkako kolektiboaren logoa. ̈Topoa ̈ duen hiriak ez du metrorik behar. Donostia New York dela uste duten horiek ez al dira jabetzen herrialde aurreratuetan gastu sozialak lehentasuna duela obra publiko erraldoien gainetik? Zein da eredua, Suedia ala Dubai? Sator batek ere ikusiko luke...\nDokumentala modan dagoela esaten duenik bada. Gure ustez, gertatzen ari dena da azken urteotan ikus-entzunezkoetan egiten ari diren gauzarik interesgarrienak alor horretan izaten ari direla. Eta horren lekuko, Lupa jaialdia. Gune aproposa da dokumentalak eta prozesuan dauden lanak ezagutzeko, bai eta egileekin beren proiektuez hitz egiteko eta iritziak trukatzeko ere. Donostian, maiatzaren 5etik 8ra.\nHiri-erletegiak ugaritzen ari dira. Oraindik legedi aldetik gorabeherak sortzen dituen jarduera bada ere, hainbat hiritan erletegi- sare interesgarriak sortu dira. Hementxe, zuk zurean erleentzako etxolatxoa egiteko aukera. Erraz egitekoa da eta diseinuaren deskarga librea eskaintzen dute.\nLiteraturaren herrialde nomadak Zarautzen jarriko du aurten ere kanpamentua, maiatzaren 19tik 22ra. Aurtengo gaia: larrua. Beraz, letren ijituok, badakizue non eta noiz duzuen zita. Urtero lez, ez da (b)ardorik faltako.\ntamainak inporta du\nIllma Gorek egin duen Donald Trump- en marrazkia ikusgai dago oraindik ere Facebook-eko bere orrian. Donald Trump- en lege-taldearen erasoei eta Facebooketik kanporatzeko mehatxuei. Honela erantzun die: “Ez dut uste zure genitalak definitzen duenik ez zure sexua, ez zure boterea edo estatusa; egundoko ergela izan zaitezke, zure galtzontzilotan daukazuna daukazula.


Irekia Eusko Jaurlaritza - Gobierno Vasco :: Eusko Jaurlaritzak urtarrilean zabalduko du Plentziako portuan amarralekua eskatzeko epea\nEusko Jaurlaritzak urtarrilean zabalduko du…\n<img src="https://www.irekia.euskadi.eus/uploads/cover_photos/17166/original/20021210_01_0011a.jpg" style="max-width:100%" alt="Argazkia :Arrazola/EJ: Plentzia" />\nArgazkia :Arrazola/EJ: Plentzia Iturria: Irekia\nHilaren 8tik aurrera, behin deialdia EHAAn argitaratuta\n2014ko urtarrilaren 7an argitaratuko da Euskal Herriko Agintaritzaren Aldizkarian Plentziako portuan enbarkazioak amarratzeko baimena eskatzeko deialdia, eta biharamunetik aurrera aurkeztu ahal izango dira eskaerak. Plentziako udalean bertan ere aurkeztu ahal izango dira eskaerak, gehienak Bizkaiko Portuetako lurralde-zerbitzuan aurkezten badira ere, Bilboko Elkano kalean. Hemengo jendaurreko ordutegia 09:00 - 14:00 bitartekoa da.\nEusko Jaurlaritzako Ingurumen eta Lurralde Politiketako sailaren Azpiegituretako zuzendaritzak eskatzaileei gomendatzen die ordura arte falta den hilabetean egiazta dezatela Administrazioari egin beharreko ordainketa guztiak eguneratuta dauzkaten; izan ere, zorrak izatea, txikiak izanagatik ere, eskaera baztertzeko kausa dira.\nPlentziako portuko amarraleku guztiak eskainiko dira, 172, denera: 164 amarraleku pantalangoak dira. Horietatik 8, 4,5 metro luze arteko enbarkazioetarako dira; 61, berriz, 4,5 eta 6 metro luze bitartekoetarako; 63 leku, 6 eta 7 bitartekoetarako; 23 amarraleku 7 eta 9 metro luze bitarteko ontzietarako, eta gainerako 9 lekuak 9 eta 12 metro luze bitarteko enbarkazioetarako. Gainerako 8ak, berriz, pantalangoan izan beharrean moilako amarralekuak dira, gehienez ere 6 metro luzeko enbarkazioetarako. Hiru amarraleku hutsik daude.\nEskaera egiteko zenbait agiri aurkeztu beharko dira: NANaren fotokopia, nabigatzeko titulua, enbarkazioaren idazpen-orria (azken 6 hilabetetan eguneratua), rola edo nabigatzeko baimena, ontzia nabigatzeko moduan dagoela ziurtatzen duen agiria, aseguru-poliza, benetako enbarkazioaren neurrien zinpeko adierazpena eta haren argazkia, horien guztien jatorrizkoak eta fotokopiak aurkeztu behar dira, egiaztatzeko eta konpultsatzeko.\nPentsiodunek, gainera, tasen legean definitutako hobaria aplikatzea nahi baldin badute, 7. zerrendako enbarkazio bat baino gehiago ez edukitzearen ziurtagiria eta pentsionista direla erakusten duen ziurtagiria aurkeztu beharko dituzte. Pertsona juridikoen kasuan, gainera, IFK eta estatutuak aurkeztu beharko dituzte.\nEusko Jaurlaritzako Azpiegituren zuzendari Almudena Ruiz de Angulok dioenez, "2008an egin zen Plentziako portuko amarralekuen azken baimen-deialdia. Beraz bost urte eta erdi igaro dira, indarrean dagoen aginduak xedatzen dituen hiru urteak baino bi gehiago, hain zuzen. Plentziako egoera, haatik, Bizkaiko gainerako portuetako egoeraren parekoa da. Aurten Armintza, Mutriku eta Bermeoko portuetako amarralekuak eskaini dira. Plentziako eskaintzaren ondoren Elantxobekoak eskainiko dira, hango baimenak 2012ko otsailean iraungi ziren-eta. 2014ko apirilerako, Ondarroakoak eskainita, baimen guztiak eguneratuta egotea espero da. Administrazioaren ikuspegitik aparteko ahalegin handia egin da aurten, egin beharrekoa hala ere, iruzurra kontrolatu eta zainduko bada".\nPlentziako erabiltzaileen aspaldiko eskaera da portuan ur- eta argindar-hornidura izatea. "Oraingoz ezin zaio horri erantzun, akats hori konpontzeko ahal den guztia eginagatik ere. "Bermeo" kasuko epaiak xedatu zuen ez zegoela kobratzerik Tasen Legean aurreikusi gabeko zerbitzurik. Beraz, Eusko Jaurlaritzak ezin die ura eta argindarra kobratu erabiltzaileei. Bada, hala ere, erabiltzaileei hainbat aldiz proposatu izan zaien irtenbide bat: Plentziako amarristen elkarteak eska diezaiola baimena Jaurlaritzari instalazioa erabiltzeko eta elkarte horrek kontrata dezala hornidura eta kobra diezaiela gero bere bazkideei eta gainerako erabiltzaileei" dio zuzendariak.\nEusko Jaurlaritzak Plentziako instalazioen mantentze-lana egiten du eta horren barruan pantalanetara sartzeko bidean ate berriak ipini ditu. Datorren urtean ekingo zaio portua eta estuarioa ezin hobeto erabiltzeko proiektu bat idazteari.


kritiken hemeroteka » Ñabardurak\n« Apatxekin idazten | Bertsioen garaia »\nÑabardurak Ibon Egaña / Deia, 2012-05-19\nUstekabe handirik ez du hartuko Lizarralderen irakurleak haren nobela berria irakurtzean; peripezia narratibo handirik gabeko liburua delako, batetik, eta aurreko eleberriekiko (Larrepetit, Iragaitzaz) jauzi izugarririk ez dakarrelako; berriak dira, ordea, zenbait ñabardura eta xehetasun (eta xehetasunak dira Lizarralderen literaturan garrantzitsuena), sendoagotu eta aberastu egiten dutenak lehendik sendoa zen nobelagilearen bide pertsonala.\nBidea eta ihesaldia. Horiek dira egilearen nobela guztietan errepikatzen diren obsesioak, eta oraingoan ere ihesaldia da nobelaren bizkarrezurra. Herri txiki batean emakume bat hilda agertu ostean gizon batek abiatzen duen ihesa kontatzen zaigu, batetik, bere herria utzi eta inguruko herri eta bazterretara daramana; hiltzailearen peskizan dabilen gizon baten eta herrikideen susmoek osatzen dute bigarren hari nagusia. Bi plano narratibo tartekatuz ondu du Lizarraldek eleberria: gizonaren ihesaldia hirugarren pertsonan dator, xehetasun osoz kontatua, eta hiltzailearen susmoak dituen gizonaren burutazioak lehen pertsonan. Iheslariaren ibiliak kontatzen dituen ahotsa Larrepetit edo Iragaitzaz-eko ahots narratibotik hurbil dago: objektibotasunez eta distantziatik kontatzen zaizkigu pertsonaiaren ibiliak, kanpoko behatzaile zorrotzaren begiradatik. Beste behin ere, Lizarralde maisu ageri da ahots narratibo horretan, mundu oso bat eraikitzen ohikoa duen hoztasunetik, ikusten, usaintzen, entzuten denetik abiatuta. Hauteman daitekeena soilik erakusten digu ahots horrek eta zentzumenetatik jasotakotik (elkarrizketa apurretatik, keinu txikienetatik) interpretatu behar du irakurleak pertsonaien inguruan gertatzen dena.\nBigarren planoa, bestetik, lehen pertsonan mintzo den gizonaren ahotsetik eraikia da. Estreinakoz baliatu du Lizarraldek lehen pertsonako ahotsa, eta horrek badakar ñabardurarik aurreko lanekiko, izan ere, plano objektibo kanpokoari kontrapisua egiten dio plano subjektibo barruko honek. Narratzaile honek gogoetak tartekatzen ditu gertakarien kontakizunarekin batera (herri txikiko bizimoduaz, emaztearekiko harremanaz…), ahozko erregistrotik hurbilago dagoen hizkera erabat sinesgarrian. Bi ahotsen tartekatzeak erritmoa ematen dio narrazioari, kontraste interesgarria sortzen du eta irakurlearen jakin-mina pizten laguntzen du.\nInformazioa erabat dosifikatuta ematen du Lizarraldek, eta eskura jarri dizkion arrasto gutxiekin atera behar du irakurleak zein garaitan gertatzen den kontakizuna eta non, izenlagun bakanekin identifikatu beharko ditu pertsonaiak eta bete elipsiak. Edonola ere, informazioa neurtze horrek ez du zerikusirik eleberri beltzetako elipsi eta informazio-ezkutatzeekin. Hilketa abiapuntu izan arren, eleberriaren xedea ez baita hilketaren argitzea, ez bada bidean gertatzen dena: susmoak eta juzkuak nola sortzen eta errotzen doazen, hala eleberriko herritarren nola irakurleen artean.\nEra berean, 1950eko hamarkadako Nafarroako mendialdeko herrixka bateko giroaren birsortze aparta ere bada Orbanak. Aizkora-apustuak, pilota-jaialdiak edo dantzaldiak irudikatzen dira, baina betiere ikuspegi bukolikotik urrun, eta orobat baserri-giroaren ikuspegi tremendistatik aparte, xehetasunari arreta emanez eta epizentroa mendialde horretan bertan kokatua duen begiradatik.


SCIROCCOk AAATE kongresuaren 14. edizioko tailer batean hartu du parte\nBruselan ospatu da SCIROCCO Europako proiektuaren amaierako hitzaldia\nPasa den urriaren 24an SCIROCCO proiektuaren amaierako hitzaldia egin zen “Scotland House Conference Centre“ zentroan, Bruselan.\nLan handiko bi urte eta gero, SCIROCCO proiektuak SCIROCCO arreta integratuarentzako Heldutasun-eredua balioetsi eta frogatu du. Eredu honen azken bertsioa 2018ko urriaren 24an Bruselan egindako amaierako hitzaldian eman zen ezagutzera. Ekitaldian, “SCIROCCO Tool” izeneko online tresnaz gain, hau aplikatzeko diseinatutako metodologia eta eskualdeek hau erabiltzerakoan izandako esperientziak aurkeztu ziren.\nSCIROCCO Europako proiektua (http://www.scirocco-project.eu/) 2016an hasi zen, Europako zenbait eskualderen artean arreta integratuko soluzioak eskalatzea posible egingo duen tresna balioetsia eta probatua eskaintzeko helburuarekin. “SCIROCCO Tool” tresnak 12 dimentsio ditu eta hauek ezinbestekoak dira arreta integratuko gaietan. Tresnak arreta integratutako soluzioen adopziorako eskualdeen heldutasunaren ebaluazio multidimentsionala ahalbidetzen du.\nKronikgune proiektuaren lan-sortetako baten liderra izan da. Proiektuaren eskualdeen Jardunbide Egokien heldutasunerako eskakizunak lortzearen arduraduna izan da. Euskadi “Scirocco Tool” tresna testatu duten bost eskualdetariko bat izan da. Osakidetzako erakunde hauek parte hartu dute: Araba ESI, Bilbao-Basurto ESI, Barrualde-Galdakao ESI, Donostialdea ESI, Santa Marina Ospitalea eta Arreta eta Kronikotasun Bateratze Zerbitzua (SIAC).\nProiektuaren amaierako hitzaldira bisitari ugari bertaratu ziren, bai partzuergoko kideak eta baita Europako Batzordeko eta Osasunaren Mundu Erakundeko ordezkariak ere. Jardunaldia zuzenean jarraitzeko aukera eskaini zen proiektuaren webgunearen bidez. Proiektuari, bere emaitzei, eskualdeen arteko ezaguera-transferentziari eta Europako arreta integratuaren egoerari buruzko esperientziak aurkeztu eta partekatu ziren.\nProiektu horri buruz gehiago jakin nahi baduzu, jo horren fitxara (https://www.kronikgune.org/scirocco/) edo webgune ofizialera (http://www.scirocco-project.eu/).\nBy Kronikgune Web|2018-11-21T10:08:54+01:0021 November 2018|


Bateratasuna dela eta - - Goiena.eus\nXabier Ormaetxea 'Txerren'\nBateratasuna dela eta\nXabier Ormaetxea 'Txerren' 2020-04-25 00:00\nMikel Irizarri Goienan irakurri nion eta Euskadi Irratian entzun zerbait Aberri Eguna dela eta.\nHasteko, esan zuen hitz horrekin adierazi nahi dela inor baztertu gabe denon artean komunitatea eginez goazela eta batasun horrek denok eta dena hartzen dituela eta komunitatea zabalduz azkenean mundu guztia ere sar litekeela horren barruan.\nAspalditik bera ez dela joaten Aberri Egunera, komunitatearen zatiketa bat ikusten duela eta.\nAurtengoa nahiko ederra ikusi duela denok batera – gutxi gorabehera– ospatu dugulako.\nHasteko, gogoratu nahi diot ia egunero txalotzen ditugula leihoetatik Osakidetzako langileak, egiten ari diren lan miresgarria eskertzeko, eta hor nik ere senti dezaket bateratasun hori.\nBaina gogoratu nahi diot igandean Aberri Eguna zela. Eta, dudarik gabe, abertzaleok ospatu eta ospatzearekin batera gure herriak duen askatasun gabezia salatzeko. Bide batez, aprobetxatu genuen Osakidetzako langileei eta beste hainbat herritarri egiten ari diren lana eskertzeko.\nNik ez dakit zer gertatu zen zure inguruan, baina gurean, ikurrinak, Nafarroako (Euskal Herriko) eta presoak etxeratzeko ikurrinak ziren etxe edo balkoietan zegoen jende gehien. Eta hau ez dugu egunero egiten, nahiz eta bai sentitu.\nBadakit ere horren kontra gure komunitatean bizi edo dauden asko egongo zirela, Sufritu ditugun batzuk ere tartean.\nAskok garbi daukagu zein den gure aberria, eta, gainera, denok errepublikazaleak gara.\nAkaso, beste kontu bat izango da, baina uste dut batzuk Euskadi hitzarekin asko nahastu nahian dabiltzala, zeren ez dakit Comunidad Autonoma Vasca edo zer esan nahi duten, baina ziur nago ez dutela erabiltzen Txiki-k fusilatu zutenean "Gora Euskadi askatuta!" esan zuenaren zentzua emateko.\nHorregatik, "Gora Euskal Herria askatuta!" nahiago dut.


Janitz Enparantza, Leire Retegi eta Iruñea taldea garaile Hernaniko Gazte Txapelketan - Euskal Herriko Txistulari Elkartea\nBy txistulari 2018 Martxoa 24 2020 Martxoa 17 Berriak\nAurtengo Hernaniko XIII. Txistulari Gazteen Txapelketak baditu irabazleak. Gaur, martxoak 24, ospatu da lehiaketa. Goizeko txandan, 11:00etan A eta B kategoriakoak lehiatu dira eta arratsaldeko 17:00etan D kategoriako taldeak aritu dira buruz-buru. Honatx emaitza.\n12 urtez azpikoen kategorian, Janitz Enparantza Alustiza donostiarrak eskuratu du lehen postua. B kategorian, 13-16 bitarteko bakarlarientzat dena, Leitzako Leire Retegi Fernandez izan da garaile. Taldeentzat zuzendutako D kategorian, berriz, saria Nafarroako hiriburura joan da, Iruñea Taldeak irabazi baitu.\n17 txistulari lehiatu dira, 12 urtez azpikoak. Sei nafar, hamar bizkaitar eta gipuzkoar batek hartu dute parte kategoria honetan. Lehenengo saria Janitz Enparantza Alustizak eraman du. Hamabi urteko donostiarrak 160 euro, txapela eta oroigarria jaso ditu, Gorka Zabaleta txistulariaren eskutik. Irabazleak jotako obra Pello Joxepe izan da. Obra bera joz, bigarren postua, Sara Alzuguren Zabala beratarrak eskuratu du. Sari gisa 110 euro eta oroigarria jaso ditu 12 urteko gaztetxoak. Azkenik, hirugarren saria, Egoi Irigoien Arretxeak irabazi du. Sunbillako 11 urteko mutilak Albizorban izeneko pieza jo du, 60 euro eta oroigarria eskuratuz.\nKasu honetan 16 txistularik izena eman dute, 13-16 urte bitartekoen kategorian. Guztien artean Leire Retegi Fernandez leitzarra gailendu da, Txori Hegada obra interpretatuz. 200 euro, oroigarria eta txapela izan ditu sari, Fernando Aurrekoetxeak eman dio saria 15 urteko nafarrari. Bigarren, 150 euro eta oroigarria eskuratuz Ane Telletxea Iturralde hernaniarra. Lehiatzeko Artzain Xarma pieza aukeratu du 15 urteko gipuzkoarrak. Hirugarren postua berriz, Mikel Gonzalez Balanzategik erdietsi du. Durangoko 14 urteko gazteak 100 euro eta oroigarria jaso ditu, 4.Kontzertuko sarrera eta Goraintziak jotzeagatik.\nTxistu taldeen arteko txapelketa izan da kategoria honetan. Lehenengo saria, 320 euro, oroigarria eta txapela biltzen zituena, Iruñea Taldeak eskuratu du. Peio Irigoienek banatu du saria, kasu honetan. Nafar taldearen ostean, bigarren lekuan, Hernaniko Txilibita izan da. Hauek, 220 euro eta oroigarria eraman dute. Hirugarren postua, hau ere Iruñeara joan da, Saraya Taldeak eskuratu baitu: 120 euro eta oroigarria.\nA sailean 17 txistularik esku-hartu dute. Sei nafar, gipuzkoar bat eta hamar bizkaitar. B sailean berriz, nafar bat, bost gipuzkoar eta hamar bizkaitar, hamasei orotara.


XI. Zirkualde Errekalde auzoan izango da - bizkaie.biz\nBizkaie! 2020-09-11 10:52 jardunaldiak\nIrailaren 15ean eta 16an.\n#BilbaoUda2020ren barruan, lau ikuskizun eskainiko ditue Malas Compañías, Circo Deriva, Edu Manazas eta Berdinki Zirkoa konpainiek; horreek guztiek Errekaldeko Plazan egingo ditue euren ikuskizunak.\nEgun bi horreetan, arratsaldeko 18:00etan eta 19:30ean izango dira ikuskizunak. Sartzea librea izango da ikuskizun guztietan, leku guztiak bete arte.\nBilboko Udalak kulturaz eta aisiaz bete dau uria eta 150 jarduera baino gehiago egin ditu uda honetan.\n#BilbaoUda2020 #Bilbao Aurrera Udal Planaren barruan dator eta helburu nagusia da COVID-19aren ondorioak arintzea, egoereak gehien kaltetu dituan lanbide-sektoreetan.\n- Martitzena, irailak 15, 18:00etan:\nMalas Compañias konpainiak Prozak lana aurkeztuko dau. Lan honetan, artistek egoera zentzubakoen unibersoan sartzen ditue ikusleak, bape konbentzionala ez dan familia baten bidez, alde gizatiarrena barrez eta emozinoz lotuz.\n- Martitzena, irailak 15, 19:30ean:\nCirco Deriva taldeak Ya es tiempo de hablar del amor aurkeztuko dau, jazoera errealetan oinarritu baina fikzinoz betetako istorioa. Berrogeitaka urteko lau gizonezkok euren gorputzen iraungipen garaitik oso hur ikusten dabenak euren burua. Umorearen, musikearen, malabarren, akrobazien eta gainezka egiten dauen zirku-poetika baten bidez, ikuskizun barre-eragilea eta hunkigarria sortzea lortuko dabe.\n- Eguaztena, irailak 16, 18:00etan:\nEDU Manazas-ek, Fuera de stock ikuskizuna eskainiko dau, amesei, itxaropenei, ilusinoei, biziteari zein olgetea ardatz dituana. Ikusleei hausnarketa hau eragin nahi deutse: biziteko lan egin ala lan egiteko bizi? Lana, personak eta euren arteko hartu-emonen gaineko ikuskizuna.\n- Eguaztena, irailak 16, 19:30ean:\nZirkualden programautako lau proposamenetatik azkena Berdinki Zirkoaren eskutik dator. Zirku konpainia honek lengoaia unibersal, poetiko eta dibertigarriko Mikra ikuskizun familiarra dakar Errekalde plazara. Bertan, protagonistak hainbat emozino bizi ditu, eta umorea erabiliz olgetan ibiliko da, beti txoritxu bat lagun dauela, bidelagun banaezina baita.


Basque Wikimedians User Group/Reports/Wikimania 2017 Edurne - Meta\nBasque Wikimedians User Group/Reports/Wikimania 2017 Edurne\n2 WIKIMANIA 2017, EKARPENAK\n2.2 PLANGINTZA, AURREKONTUAK ETA DIRU LAGUNTZAK\n2.4 HIZKUNTZA GUTXITUETAKO WIKIPEDIAK\n2.5 MUGIMENDUAREN IKUSPEGI OROKORRA\n2017ko abuztuaren 9tik 13ra Montrealen ospatu zen Wikimania 2017 jardunaldian izandako partaidetzaren ekarpen nagusiak bilduko ditut txosten honetan. Partaidetza hau EWKEk bere hezkuntza proiektuan duen beka bati esker lortu dut, proiektu horretan idazkari eta administrari gisa lanean arituko bainaiz.\nLehen bi egunak Learning Days jardunaldiek osatu zuten. Bertan alor ezberdinetako gai ugari landu ziren, proiektu asko aurkezteko aukera egon zen lightning talks bezala eta mahai-inguru bezala antolatuta, bertan bildutako guztiok gure esperientziak kontatu ahal izan genituen. Talde murriztu batek hartu genuen parte bi egun hauetan eta gertuko harremanak izateko aukera eman zuten. Wikimania jardunaldien hiru egunetan, eraiki zuten programa kontuan hartuta, hautaketa egin behar zen saioen artean, askotariko gaiak lantzen baitziren paraleloki. Aurrean dugun proiektua kontuan hartuta, hezkuntza saio guztiak hautatu nituen eta arlo honetako saiorik ez zegoen uneetan GLAM arlokoak eta lightning talks-ak, sortu daitezkeen proiektuetarako ideiak hartzeko asmoz.\nWIKIMANIA 2017, EKARPENAKEdit\nHezkuntza arloko saio guztietan hartu da parte, mundu mailan egin diren proiektuen berri izateko, arlo honetako kontaktuak egiteko, ideiak hartzeko eta erabilgarriak diren tresnak ezagutzeko.\nHezkuntza proiektuak antolatzeko ereduak azaldu ziren, bete beharreko pauso bakoitza azalduz, eta guk eraiki dugun proiektuarekin alderatu ahal izan genuen zer mantendu edo zer aldatu ikusteko. Wiki Education-eko programa prozesu mapa ere erakutsi zuten eta aintzat hartu genezake gure hezkuntza proiekturako. Ebaluazioan eta emaitzen neurketan enfasi nabarmena egin zen jardunaldietan eta zentzu honetako tresna ugari aurkeztu zituzten. Dashboard izan da tresna erabilgarri bat adibidez, gure hezkuntza proiektuan erabiliko duguna ziurrenik eta ebaluazio tresna bezala lan egingo duena.\nProiektu orok izan behar duen dokumentazioa ere azaldu zuten, Case Study eta Report-ak nola egin adibidez. Honek berebiziko garrantzia du proiektua eta bere emaitzak aurkeztu ahal izateko eta gure hezkuntza proiektuan egin beharko ditugunez, oso erabilgarria izan zen zehazki jakitea nola egin behar diren fundazioko onarpena izateko.\nHezkuntza arloan sortu diren bilkura informalak ere nabarmendu nahi nituzke, izan ere, saio gehienetan alor berdinean interesa genuen pertsona ia berdinak biltzen ginen eta guztiekin hitz egiteko aukera egoten zen. Horrela, beste elkarteek egiten dituzten proiektuak ezagutu, beraien arrakasta eta akatsak, ideiak batu eta esperientziak konpartitu ahal izan ziren. Gure hezkuntza proiektuak interes handia sortu zuen, bai beste erabiltzaile taldeetan eta baita Wikimedia Fundaziotik ere. Hain zuzen, Wiki Education-eko LiAnna Davis eta Vahid Masrour-ekin harremanak estutu ahal izan genituen.\nPLANGINTZA, AURREKONTUAK ETA DIRU LAGUNTZAKEdit\nWikimania aurreko ikastaro egunetan Tools Rotation saio batean proiektuen plangintza eta aurrekontuen kudeaketa landu ziren, WF-ren onarpena duten formatuak ezagutuz. Gainera, diru laguntzen funtzionamendua eta hauek nola eskatu azaldu ziren, egin beharreko pausu guztiak eta beharrezko tresnak emanez. Fundazioan arlo hauetan lan egiten duten pertsonekin harremanetan egotea lortu nuen, etorkizunean lagungarri izango zaidana.\nArlo honetako saio batzuetan parte hartu ahal izan da Montrealeko jardunaldietan. Mundu mailan egiten ari diren programak ezagutu, esperientzietatik ikasi eta ideiak hartu ahal izan dira. Talde txikiko aurkezpenak izan ohi ziren eta honek asko bultzatzen zuen jendeak bere esperientzia elkarbanatzera, mundu mailan garatu diren proiektuak, zailtasunak eta lortutako emaitzak ezagutzeko. Adibidez, SUPSI Suitzako Unibertsitateak bertako Wikimediarekin garatutako GLAM Visual Tool ezagutu ahal izan zen, emaitzen neurketarako tresna oso erabilgarria. Gainera, Alex Stinson Wikimedia Fundazioko GLAM arloko arduradunarekin harremanak estutu ahal izan ziren eta bere interesa erakutsi zuen Euskal Herriko esperientziaz.\nHIZKUNTZA GUTXITUETAKO WIKIPEDIAKEdit\nMontrealen egin diren saioetan Euskarazko Wikipedia sarritan aurkeztu badugu ere, hizkuntza gutxituetako wikipedien bilkura bat deitu genuen elkar ezagutu eta esperientziak elkarbanatzeko. 14 pertsona bildu ginen bertan, bakoitzaren kasua ezagutu genuen eta guztion arteko komunikazioa sustatzeko bideak landu genituen. Bilkura honetan hizkuntza gutxituen arloko Meta-Wiki orrialde bat irekitzea proposatu zen eta agian Facebook orrialde bat komunikazioa sustatzeko. Modu honetara, guretzat aberasgarria izateaz gain Wikimedia mugimenduan ere gure presentzia indartuko genuke komunitate bezala.\nBilkuran aipatu zen bezala, Wikimania 2017 honetan Afrikako ordezkari gutxik hartu dute parte, bisatuen arazoa zela medio. Horregatik, bilkura honetan ordezkari gehiagok egon beharko luketela azpimarratu zen eta posible dela gure ekintzetara batzea etorkizunean. Ziurrenik, Wikimania 2018, Hego Afrikan ospatuko dena, izango da beraien egoera eta esperientziak jasotzeko unea.\nMUGIMENDUAREN IKUSPEGI OROKORRAEdit\nNire Wikimania 2017ko partaidetzak izan duen probetxu handiena mugimendu osoaren ikuspegia izan da. Wikimedia mugimenduan berria izanik, mundu mailako erakundearen berri izateak eta bertan lan egiten duten pertsonekin harremanak estutzeak mugimenduaren ikuspegi orokorra eman dit. Fundazioaz aparte, mugimenduan murgilduta dauden erabiltzaile taldeak, atzean dauden pertsonak, egin diren eta martxan dauden proiektuak, etab. ezagutzea oso aberasgarria izan da. Iceberg bat balitz bezala, oso gutxi nekiela konturatu naiz eta azpian dagoena ikusi dut, mugimendu erraldoi eta oso sendoa.\nMundu mailako elkarteen hezkuntza proiektuak ezagutu ahal izan ditut, gure proiekturako ideiak hartuz eta harremanak sortuz, bai esperientziak elkarbanatzeko baita behar izanez gero laguntza eskatzeko ere. Wikimania 2017 nire mugimendurako sarbidea izan da, aurrean dugun proiekturako beharrezkoak diren kontaktu, ideia eta tresna asko dakarzkit nirekin.\nRetrieved from "https://meta.wikimedia.org/w/index.php?title=Basque_Wikimedians_User_Group/Reports/Wikimania_2017_Edurne&oldid=20624976"


Legazpiko alardea bertan behera gelditu da - Noticias de Gipuzkoa\nLegazpiko alardea bertan behera gelditu da\nTradizio hau 1994an berreskuratu zuten, Kilometroak festa herrian egin zen urtean\n– a.z. 06.05.2020 | 00:07\nlegazpi – Beste hainbat ekitaldirekin gertatzen ari den moduan, Legazpiko Alarde Batzordeak aurtengo San Juan bezperako armen alardea bertan behera uztea erabaki du, baldintza egokietan prestatzeko eta egiteko dauden zailtasunengatik.\nAro berriko alardean bigarren etena izango da, honenbestez. Dena dela, datorren urtean, ondo bidean, egingo dute. Legazpiko armen alardea 1994an berreskuratu zuten, herrian ospatu zen Kilometroak festaren harira. Iaz, 25. urteurrenean, 110 lagun inguruk parte hartu zuten.\nWebgunea Legazpiarrek hainbat ekitaldi suspenditu behar izan dituzte, baina ez dituzte umorea eta herriaren alde lan egiteko gogoa galdu. Atzo bertan, legazpinsortzecovidea.eus webgunean danborradako Uztano konpainiaren ikus-entzunezkoa, Txubi magoaren saioa, Txakel Urarteren ikus-entzunezkoa, hainbat herritarren musika emanaldiak eta Mirandaola 1580-1980 dokumentala jaso zituzten.\nBalkoietan ospatuko dute Santikutz eguna.


Hitzaldia: "Mitoak eta egiak sexologian"\nUrriak 18\t(Usurbil)\tAntolatzailea: Santuenea Elkartea\nNon: Santuenea Elkartea\nHizlaria: Jon Etxabe Telleria sexologo-psikologoa.\nHitzaldia: ?Zubieta eta Ispasterko energia esperientziak"\nUrriak 18\t(Usurbil)\tAntolatzailea: herritar talde bat\nZehaztasunak: “toki-esperientziak energian: Zubieta eta Ispaster proiektuak. Energia Berriztagarrien sorkuntza eta kontsumo kooperatibak” saioa.\nUrriak 25\t(Usurbil)\tOrdua: 20:00\nZehaztasunak: "Hogei urteko ibilbide diskografikoa egin ondoren, talde berria sortu du Joseba Tapiak. Pare bat urte lanean, moldaketak eta partiturak josten ibili ostean, emaitza zuzenean eskaini eta grabatuko dute. Hamar musikari oholtza gainean: Trikitixa, Tronpeta, Saxoa, Tronboia, Pianoa, Baxu elektrikoa, Jazpana, eta koruak. Kantua, dantza eta umore ironikoa: abere gabeko kabalkada bat!! Tradizioa eta traizioa ikuskizun berdinean. Elektrikoa, eklektikoa eta heretikoa izango da antolatuko duten festa. Euskaraz bakarrik ondo ulertuko omen da".\nUrriak 12\t(Usurbil)\tAntolatzailea: Aginagako Jai Batzordea\nAndatza M.K.K.-ren txangoa: Baztango Itzulia, 2. etapa\nUrriak 13\t(Usurbil)\tAntolatzailea: Andatza M.K.K.\n-Andatza M.K.K.-ren irteeretan parte hartzeko ezinbestekoa da mendiko federatua izan eta aseguru txartela indarrean izatea. “Federatu gabe dagoenari tramitea egingo diogu, hala nahi badu. Horretarako gure web orrian aurkitzen da egin beharrekoa, edo andatza@hotmail.com bidez gurekin harremanetan jarri”.\nUrriak 11\t(Usurbil)\tAntolatzailea: Etumeta AEK euskaltegia, NOAUA! K.E. eta Usurbilgo Udala\nUrriak 20\t(Usurbil)\tAntolatzailea: Buruntzaldeko udalak\nZehaztasunak: "Buruntzaldeko ibilbideen Egunean Buruntzaldea eskualdea eta bere landa-ingurune naturala ezagutzeko aukera dugu. 12:00etatik aurrera orduoro doako autobusak izango dira Aginagako Ezpaldi Gasolindegitik".\nLiburutegiaren Astea: "Tximeletak airera"\nUrriak 22\t(Usurbil)\tAntolatzailea: Usurbilgo Udala\nZehaztasunak: "Xabier Olasoren eskutik, hitzekin jolasean ibiliko gara Liburutegian. 3 urtetik gorako neska-mutilei, eta gaiarekiko interesa izan dezakeen edonori zuzendutako saioa izango da. Ohar garrantzitsua: 3-5 urteko haurrek heldu batekin egon beharko dute. Iraupena: ordu bete inguru".\nLiburutegiaren Astea: 14. Euskarazko Irakurketa Topaketa\nUrriak 23\t(Usurbil)\tAntolatzailea: Usurbilgo Udala\nZehaztasunak: "Ugaitz Agirre herritarraren Tximeletak bizkarrean eleberria izango dugu mintzagai Liburutegian eta idazlea bera gure artean egongo da; zeregin horretan, bidelagun Yolanda Arrieta Malaxetxebarria herritarra eta idazlea izango dugu. Liburuak jada eskuragarri daude Liburutegian".\nLiburutegiaren Astea: "Abezedario titirijario"\nUrriak 24\t(Usurbil)\tAntolatzailea: Usurbilgo Udala\nZehaztasunak: "Juan Kruz Igerabideren eskutik, letrekin jolasean ibiliko gara Liburutegian. 6 urtetik gorako neska-mutilei, eta gaiarekiko interesa izan dezakeen edonori zuzendutako saioa izango da. Iraupena: ordu bete inguru".


10 urte kultura zientifikoa zabaltzen - Zientzia Kaiera\nUPV/EHUko Kultura Zientifikoko Katedrak lehen hamarkada bete du 2020. urtearen amaiera aldera. Universidad del País Vasco/Euskal Herriko Unibertsitatearen (UPV/EHU) eta Bizkaiko Foru Aldundiaren (BFA) Kultura Sailaren arteko akordio bati esker sortu zen. Katedraren sorrera arrazoitzeko unibertsitateko Gobernu Kontseiluari aurkeztu zitzaion agirian, kultura zientifikoa hedatzearen garrantzia azpimarratzen zen. Kultura zientifikoa gizartean hedatzea komenigarritzat jotzen zen, alde batetik, arrazoi kulturalengatik, eta, beste batetik, irizpide iturri izan zedin banako zein taldeko erabakiak hartzerakoan.\nUrte hauetan zehar, katedrak jarduera bizia izan du hainbat esparrutan, eta askotariko euskarriak baliatu ditu. Hitzaldiak antolatzen ditugu era askotako testuinguruetan, argitalpenak egiten ditugu hedabide digitaletan, lehiaketak antolatzen ditugu, dokumentalak eta bideoak ekoizten ditugu zenbait formatutan, gazteei zuzendutako lantegiak egiten ditugu, erakusketak antolatzen ditugu, ikastaroak eta graduondokoak sustatzen ditugu, eta beste dibulgazio jarduera batzuk egiten ditugu. 1o.zientzia.info gunean ikus dezakezue gure jardueraren zatirik handiena, laburbilduta.\nAzpimarratzekoa da Interneten dugun jarduera; irismen handia du eta gure gainerako jarduerak ezagutarazteko plataforma da. Horregatik, zenbait datu zehatz aipatuko ditut. Guztira, 11.500 artikulu inguru argitaratu ditugu, eta, orotara, 32 milioi bisitatik gora izan dituzte. Cuaderno de Cultura Científica (CCC) 2011ko ekainean hasi zen; Mapping Ignorance (MI), 2012ko abenduan; Zientzia Kaiera (ZK), 2013ko irailean, eta Mujeres con Ciencia (McC), 2014ko maiatzean.\nBaliabide horiek, esaterako, 2020an lortu duten hedapena zifra gutxi batzuetan laburbildu daiteke:\nCuaderno de Cultura Científica blogak 8,5 milioi bisita izan ditu (10 milioi orrialdetik gora bisitatu dituzte); bisita horietatik % 67 Latinoamerikakoak izan dira, eta % 13, beste herrialde batzuetakoak.\nMapping Ignorance guneak 300.000 bisita baino gehiago jaso ditu (385.000 orrialdetik gora bisitatu dituzte); bisita horietatik % 40 AEBkoak izan dira, % 8, Erresuma Batukoak; % 5, Kanadakoak, eta % 39, atzerriko beste herrialde batzuetakoak.\nZientzia Kaierak 75.000 bisitatik gora izan ditu (130.000 orrialde); bisita gehienak (% 84) Euskal Autonomia Erkidegokoak izan dira; % 4 Nafarroakoa izan da; % 8, AEBkoak, eta % 4, munduko beste herrialde batzuetakoak.\nMujeres con Ciencia blogak 2,5 milioi bisitatik gora izan ditu (3,5 milioi orrialdetik gora); bisita horietatik % 50 Latinoamerikakoak izan dira; % 5, AEBkoak, eta % 10, atzerriko beste herrialde batzuetakoak. Balio metatutan, 11,375 milioi saio dira; baliabide horiek beren bizitza urteetan zehar izan duten trafiko osoaren herena da hori. Beraz, agerikoa da urteek aurrera egin ahala hazkunde nabarmena izan dutela.\nBaliabide digitalek izandako hedapena, hein handi batean, sare sozialetan izandako jarduerari esker izan da. Beste alde batetik, Youtubeko gure kanalean 400 bideo baino gehiago argitaratu ditugu, eta 2,5 milioi alditan baino gehiagotan ikusi dira. Gainera, Ciencia Clip bideo zientifikoen txapelketa abian da 2016az geroztik; 2.500 gaztek baino gehiagok parte hartu dute, eta 1.350 bideo aurkeztu dituzte.\nBidelagunak eta ekimenak\n2010eko urrian jaio zenetik, eta joan den abendura arte, Bizkaiko Foru Aldundiaren laguntza ekonomikoa jaso du katedrak bere jardueretarako. 2013an, Eusko Jaurlaritzako Hezkuntza Saila laguntza ematen hasi zen, euskarazko eduki zientifikoak zabaltzeko, eta, gerora, areagotu egin da laguntza hori, hezkuntzarekin eta STEAM diziplinen sustapenarekin lotutako proiektuak bultzatzeko, batez ere. 2015etik aurrera, Bizkaia Talent ekimenak zenbait programa sustatu ditu, zientzia eta teknologia nerabeei eta gazteei gerturatzea xede dutenak. Bilboko Udalak, Bilbao Ekintza ekimenaren bidez, Naukas Bilbao Euskalduna Jauregiko auditoriumean eta beste areto batzuetan egiteko aukera eman du. FECyTk ere lagundu izan digu gure jarduera batzuetan, 2016. eta 2017. urteetan.\nAurreko horiez gainera, beste erakunde publiko batzuek ere lagundu digute gure programetan eta jardueretan. EiTB taldeak, bere Nahieran eta Kosmos kanalen bidez, guk programatu ditugun ia hitzaldi eta jaialdi guztiak eman eta grabatu ditu, eta jendearen eskura jarri.\n1. irudia: EiTBko kamerak Euskalduna Jauregian, Naukas Bilbao saioa jarraitzen. (Argazkia: Iñigo Sierra / Kultura Zientifikoko Katedra – CC BY-SA 4.0 lizentziapean)\nDonostia International Physics Center izan da gure bazkide zientifiko nagusia. Hainbat jardueratan (Naukas Bilbao ekimenean, bereziki) eman digun laguntza behar-beharrezkoa izan da haiek egin ahal izateko. Gainera, beste ekimen batzuetan ere parte hartu dugu, hala nola Gipuzkoako Bertsozientzia saioetan, Naukas Donostia eta Passion for Knowledge jaialdietan.\nIkerbasque fundazioarekin egindako lankidetzari esker, ikastaro bat antolatu dugu urtero UPV/EHUren udako ikastaroen esparruan, eta erakundearen laguntza izan dugu, halaber, beste eremu batzuetan. Basque Center for Applied Mathematics zentroarekin izandako lankidetzari esker, Matemáticas para mentes inquietas programako mintegiak eta tailerrak egin ahal izan ditugu zenbait urtez, bai eta Pi eguna antolatu ere, 2018. eta 2019. urteetan. Orobat, era askotako jarduerak antolatu ditugu –jardunaldiak, hitzaldiak eta mintegiak, batez ere– beste ikerketa zentro batzuekin batera, hala nola Biofisika-Basque Center for Biophysics, BCMaterials, Plentziako Itsas Estazioa, eta Achucarro-Basque Center for Neuroscience zentroekin.\n2011tik 2019ra, Naukas jaialdia egin da urtero Bilbon, izen bereko dibulgazio plataformaren arduradunen ahaleginari eta lagundu duten pertsonen parte hartze eskuzabalari esker.\n2. irudia: Gazteentzako matematika tailerrak. (Argazkiak: Iñigo Sierra / Kultura Zientifikoko Katedra – CC BY-SA 4.0 lizentziapean)\nAzkuna Zentroan, Zientziateka programa egin zen 2012tik 2018ra. Bestalde, Bidebarrieta liburutegian hitzaldi sorta zabala egin da 2018tik aurrera, Bidebarrieta Zientifikoa programaren baitan. Metro Bilbaori esker, Bilboko itsasadarrari buruzko infografia erakusketa egon zen ikusgai geltokietan, 2020an. Bilbao 700 Fundazioak ere parte hartu zuen Naukas Bilbaoren zenbait ediziotan. Euskadiko Eskola Kontseiluari esker, Euskal Autonomia Erkidegoan, eta Promaestro Fundazioari esker, beste erkidego batzuetan, Hezkuntzaren frogak programa geografiako beste puntu batzuetara zabaldu ahal izan da. Ekimena 2017an abiarazi zen, eta arrakasta nabarmena izan du. Halaber, lankidetzan jardun dugu Jakiunde elkartearekin, haren Jakin-mina programako Bizkaiko zikloetan. Eta, 2017az geroztik, eduki zientifikoko hitzaldiak ematen ditugu Goienagusi elkartearen programazioaren baitan, Debagoienan (Gipuzkoa).\nEuskaltel eta Petronor enpresek laguntza eman dute Naukas Bilbao jaialdirako, zenbait ediziotan. Eta Iberdrola enpresak, 2018az geroztik, Zientziaren arloko Emakume eta Neskatoen Nazioarteko Eguna ospatzeko egiten dugun bideoaren ekoizpenean lagundu digu.\nbideoa: Zientziaren arloko Emakume eta Neskatoen Nazioarteko Egunaren baitan ekoiztutako lehen bideoa: “Leku hori”. (Bideoa: K200 / Jose Antonio Pérez Ledo / Kultura Zientifikoko Katedra)\nTVE-ko La 2-eko Órbita Laika zientzia saioaren 1., 2., 5. eta 6. denboraldietan emandako bideoak K2000 telebistarako ekoiztetxearekin egindako lankidetzaren emaitza izan dira. Catástrofe Ultravioleta zientzia podcastaren ekoizpenean ere lagundu dugu, 2014ko otsailean sortu zenez geroztik. Podcastak online saio onenarentzako Ondas saria jaso zuen 2017an.\nGainera, lankidetza jarraitua izan dugu irratiko zenbait saiorekin: La mecánica del caracol (Radio Euskadi), Zientzia eta Pazientzia (Faktoria, Euskadi Irratia), Lau Haizetara (Bizkaia Irratia), Zientzialari (Bilbo Hiria Irratia), Euskadi Hoy Magazine (Onda Vasca) eta Zebrabidea, Arrosa Irratien Sareak ekoitzitako programa.\nGure ibilbidearen lehenengo urteetan, lankidetzan jardun genuen Elhuyar Fundazioarekin, Euskal Herriko gazteen zientzia eta teknologiari buruzko pertzepzioa (2010-2011) azterlanaren lanketan eta Zientzia Live 2012 proiektuan. Orobat, Zientzia eta teknologiaren pertzepzioa Euskadin 2012 azterlanean ere parte hartu genuen.\n2016an, Big Van taldearekin elkartu ginen, Ciencia Show lehiaketa antolatzeko. Arte eszenikoak (stand-up comedy edo bakarrizketa umoristikoak) baliatzen dituen heziketa proiektu bat da, eta haren xedea da zientziarekiko eta teknologiarekiko interesa piztea DBHko, Batxilergoko eta Lanbide Heziketako gazteen artean.\n3. irudia: 2017an Bizkaia Aretoan izan zen Science+ jardunaldiaren une bat. (Argazkia: Iñigo Sierra / Kultura Zientifikoko Katedra – CC BY-SA 4.0 lizentziapean)\n2015 eta 2017an, beste erakunde batzuekin batera, Science+ antolatu genuen. Ekitaldi hauetan, hainbat esparrutik etorritako goi-mailako hizlariek zientziaren munduko aukera profesionalen ikuspegi zabala eskaintzen diete graduatu gazteei. Jardunaldiok Alemaniako Errepublika Federaleko Zientzialari Espainiarren (CERFA) eta Erresuma Batuko Zientzialari Espainiarren (CERU) elkarteekin eta Bizkaia Talent-ekin elkarlanean antolatu ditugu.\n2015az geroztik, UPV/EHUko Mineralogia eta Petrologia Sailaren Kristalografia Taldeak antolatzen duen Kristalizazioa Eskolan txapelketan laguntzen dugu. Halaber, 2018az geroztik, lankidetzan dihardugu Zientzia eta Teknologia Fakultateko Geologia Sailarekin, Geologia olerkari, miope eta despistatuentzat jardunaldietan. 2016tik aurrera, zenbait jarduera antolatu ditugu gure unibertsitateko Zientzia Astea ekimenerako, eta Zientzia eta Teknologia Fakultatearen 50. urteurrenaren ospakizunetan parte hartu genuen 2019an, haren ikerketa lana ezagutarazteko. Gure unibertsitateko Euskararen eta Etengabeko Prestakuntzaren arloko Errektoreordetzarekin eta Ekaia aldizkariarekin batera, euskaraz egiten den ikerketa lana ezagutarazteko lanean dihardugu 2015az geroztik.\nGure ibilbidearen hasieratik, otsailaren 12an, Zirkulu Eszeptikoarekin batera, Darwinen Eguna antolatu dugu. Eboluzioari buruzko bi hitzaldiko programa batekin ospatzen dugu, hautespen naturalaren bidezko eboluzioaren teoriaren aitaren jaiotzaren urteurrena.\n4. irudia: 2020ko Darwinen egunaren kartela. (Argazkia: Kultura Zientifikoko Katedra)\n2018an, LOGOS elkartearekin lankidetzan hasi ginen Zientziaz Blai dibulgazio zientifikorako proiektuan. Proiektuaren xedea da kultura hurbiltzea Bilboko eremu zaurgarri eta behartsuenetara, eremu horien estigmatizazioaren aurka borroka egiteko eta bizikidetza sendotzeko.\nHonako erakunde edo talde hauekin ere izan dugu lankidetza: Asociación Española de Comunicación Científica, Guggenheim Bilbao Museoa, Innobasque, Scenio plataforma, Bergarako Laboratorium, EHUgune, Euskadiko Biologoen Elkargo Ofiziala, Pint of Science eta zenbait kultura elkarte, hala nola Zientziaren Giltzak, ZarautzOn eta Lemniskata.\nKolaboratzaileak eta lantaldea\nKultura Zientifikoko Katedrak egitura bikoitz bat du oinarri. UPV/EHUko gainerako luzapen katedrek bezala, zuzendari bat du, eta, horrez gain, kolaboratzaile batzuk, guztiak ere unibertsitatearen beraren akademikoak. Gure kasuan, agiri hau sinatzen duena –neroni– da katedrako zuzendaria, eta kolaboratzaileak dira Ana Arrieta, Aitor Bergara, Raúl Ibáñez eta Miren Bego Urrutia –antolatzen ditugun ekintzen antolaketaz eta aurkezpenaz arduratzen dira–, eta Marta Macho –Mujeres con Ciencia blogeko editorea eta erredaktorea da–. Beste alde batetik, Euskampus Fundazioko Kultura Zientifikoko eta Berrikuntzako Unitateak funtzionatzeko behar-beharrezkoak dituen zerbitzuak ematen dizkio katedrari. Gure jarduerei euskarri ekonomikoa ematen dieten hitzarmenen administrazio eta kudeaketa lan gehienak egiten ditu, bai eta hedapen lanak ere. Benetan funtsezkoa den bigarren lan horretan aritzen dira honako hauek: Ziortza Guezuraga, komunikazio lanen arduraduna eta ekitaldien antolaketako laguntzailea; César Tomé, Mapping Ingnoranceren eta Cuaderno de Cultura Científicaren editorea eta erredaktore nagusia; eta Uxune Martinez, Zientzia Kaieraren editorea, eta katedrako jardueren koordinatzaile nagusia.\nHamar urteotako ekintzetan, eragile ugarik lagundu dute nolabait. Ezer ez litzateke posible izango erakundeen laguntzarik gabe (eta haietako buruen laguntzarik gabe, noski), euskarri ekonomikoa ematen baitiote guztiari. Urte hauetan zehar sortu dugun ikerketa zentroen eta erakunde laguntzaileen sareak gure katedraren egitura txikia orekatzen du. Kolaboratzaileen zerrenda luzea dugu, lankide profesionalena zein modu eskuzabalean dihardutenena; horiek funtsezko laguntza eman digute, zikloak, mintegiak eta jardunaldiak zuzentzen, hitzaldiak ematen eta programatzen ditugun ekitaldietan txostenak aurkezten baitituzte. Ezin ditut guztiak aipatu. Eta, nola ez, katedraren eguneroko lanari eusten dioten pertsona horiek dira gure lorpen guztien arduradun. Eskerrak eman nahi dizkiet horiei guztiei, zuzendari gisa, beren laguntza ordainezinagatik, eta bakarra den proiektu hau errealitate bihurtzeagatik.\nArgitalpen-data: 2021/01/25 · Atala: Ekitaldiak\nDatorren ikasturte akademikoan (2019-2020), UPV/EHUk eta NUPek Kultura Zientifikoari buruzko master propioa eskainiko dute, online emango dena. Komunikazioaren eta kultura […]\nBOST MINUTUKO IKASTAROA! Eraginkortasuna / Alaine Agirre, Zaldieroa / Zientzia kaiera | Eskolaegunezegun\n[…] Zientzia kaiera. 10 urte kultura zientifikoa zabaltzen […]


Ostalaritzarako, tabernetarako eta jatetxeetarako teak eta infusioak | Cafés Baqué\nHasiera > Zure negoziorako soluzioak > Teak eta infusioak\nZure negoziorako ezinbesteko produktua da, Cafés Baqué-k ematen duen lasaitasunarekin eta bermearekin. Lurrin eta zapore bizien gama bat hautatzen dugu, aukerako jatorrikoak eta nahasketa esklusiboenak.\nPiramide zorrotan x 2g kutxatilan\nMasusta hosto, laranja azal eta marrubien Bio infusioa. Fruta-infusio goxo-goxoa gaitasun desintoxikatzaileekin eta indargarriekin.\nChina Sencha te berde, jengibre eta China Matcha te berdearen Bio infusioa. Konbinazio goxo-goxoko edari estimulatzaile hau plazera izango da zure zentzumenentzat.\nKanela, jengibre eta kardamomoaren Bio infusioa. Infusio goxo-goxo hau apur bat bizia ere bada; gaitasunez betetako edari honek, gainera, ez du teinarik.\nCHINA CHUN MEE BIO TE BERDEA\nChina Chun Mee te berdearen infusioa. Txinako te ezagunenetako bat, zapore leun eta finduarekin, ezin hobea da eguneko edozein unetan hartzeko.\nMelisa, kamamila eta erregalizaren Bio infusioa. Infusio paregabea da digestio-prozesuari laguntzeko, zapore goxo bati uko egin gabe.\nKamamilaren Bio infusioa. Duen digestio-gaitasunari esker, Bio infusio hau aukera aparta da jan ondoren hartzeko.\nMenda berdearen Bio infusioa. Mendaren labore biologikoak aroma eta zapore freskoa dakarkizu kikarara, zure gorputzerako onuragarriak diren propietate guztiak mantenduz.\nChina Sencha te berde, limoi azal eta mendaren Bio infusioa. Konbinazio oso usaintsua, te berdearen eta menda bioaren ontasun guztiekin, eta mojito-zapore exotikoarekin.\nRooibos natural, laranja azal eta limoi azalaren Bio infusioa. Zitrikoen aromadun, teina gabeko rooibos infusio lasaigarria, bitamina eta mineral eduki handia duena.\nChina Sencha te berde, erregaliz, kanela eta arrosaren Bio infusioa. Japoniako betiko eran egindako tea, zure zentzumenak konkistatuko dituen arrosen aroma fresko eta sarkorraz lagunduta.\nEARL GREY BIO TE BELTZA\nEarl Grey te beltzaren Bio infusioa. Te aromatizatu klasikoena da, eta bere gaitasun estimulatzaileek kafearen ordezko perfektua bilakatzen dute.\nPu Erh te gorriaren Bio infusioa. Te osasuntsuenetako bat dela esan ohi da eta gantz gutxiko dietetan osagarri gisa gomendatzen da. Teina oso gutxi duenez, aproposa da eguneko edozein unetan hartzeko.\nGure Premium infusio-sortak gaur egungo infusio-kontsumitzaileen beharrak eta itxaropen handiak asebetetzen ditu.\nDastaketa zorrotz baten emaitza da aukeraketa, eta fruta-lurrin eta -zapore bizia duen gama lortzen da. Gainera, piramide-formako formatuak abantaila handi ugari ematen ditu:\nHobeto dosifikatzen da.\nAzkarragoa da eta higiene handiagokoa.\nProduktuaren ezaugarriak hobeto gordetzen eta mantentzen direla bermatzen du.\nLurrinak pixkanaka askatzen dira, infusio hobeagoa emanez.\nLurrin, zapore eta kolore gehiago infusio bakoitzean.\nLurrina mantentzen duen eta oxidatzea eta hezetasuna saihesten duen bilgarri batean banaka ontziratuta.\n20 unitate/kutxatila (2 g/unit.).\nTe berdearen leuntasuna mendafinaren lurrin eta zapore berdeekin indartzen dituen nahasketa freskagarria.\nBasoko fruitu gozoen nahasketa bitaminak, mineralak eta osasunari hainbat onura ematen dizkion infusio batean bilduta.\nPIÑA COLADA TE BERDEA\nTe berdearen leuntasuna eta ananaren eta kokoaren lurrinak indartzen dituen nahasketa perfektua, urruneko paradisuetara eramango zaituena, tearen onura osasuntsuak alde batera utzi gabe.\nTxinako Jiangxi probintzian jatorria duen Chun Mee te berdea. Zapore freskagarria du, eta Txinako te ezagunetako bat da.\nSAN FRANTZISKO TE BELTZA\nTe beltz fina kanelaren, laranjaren eta bergamotaren ukituekin. Onura antioxidatzaileak eta estimulatzaileak dituen te exotiko bat.\nDARJEELING FTGFOP TEA\nIndiako te beltz hau bere freskuragatik, gorputz arinagatik, kolore argiagatik eta lore-lurrinagatik da ezaguna.\nBANILLAZKO PU ERH\nPu Erh te gorria Yunnango (Txina) Pu’er eskualdetik dator. Munduko te gorri ezagunenaren eta banillaren lurrin gozoen arteko nahasketa perfektua da, eta infusioaren kobre-kolorearekin batuta erabat ekialdekoa den esperientzia bihurtzen da hura edatea.\nHarrituko zaituzten zapore bakarreko konbinazio exotikoa. Chilliak ukitu bizi bat ematen dio, eta kanelak eta iltzeak, berriz, edaria osatzen dute espezie-ukitu bat emanez.\nRooibos infusio erlaxatzailea, mangoarekin eta nabar-lorearekin. Infusio gozo eta fruta-zaporekoa, erlaxatzen lagunduko dizuna ez baitu teinarik.\nInfusio ezin hobea da erlaxatzeko, ez baitu teinarik. Sagarraren zapore gozoa du karamelu-lurrin arin batekin konbinatuta.\nDigestioari laguntzeko eta erlaxatzeko ezaugarriak dituen infusioa, laranja freskagarriaren eta kamamilaren leuntasuna, lurrina eta zaporea ditu ezaugarri.\nZitrikoen eta sagarraren bidezko infusioa, konbinazio ezin hobea zapore exotiko bat lortzeko. Osasuna zaintzen dutenentzat ezin hobea da, kolesterola jaitsi, zirkulazioa aktibatu eta hotzeriaren sintomak arintzen dituelako eta antioxidatzailea delako.\nEra perfektuan konbinatzen diren eta digestio-efektu handia sortzen duten bi zapore klasiko. Infusioa ezin hobea da osasuna zaindu nahi dutenentzat anisaren zapore gozoaz gozatuz.\nZatitutako menda-hostoen hautaketa bat, zapore biziduna eta osasunerako hainbat onura dituena.\nKamamila-loreen hautapen zainduaren zapore guztia, digestiori laguntzen dioten eta hanturaren kontrako onurak dituena, baita ezaugarri lasaigarriak ere.\nMELISA ETA ERREGALIZA\nLimoi-kutsu jakin bat eta amaieran erregaliz ukitu bat duen infusioa, edaria oso berezi egiten duena. Paregabea da eguneko azken orduetan kontsumitzeko, erlaxatzeko eta insomnio-arazoak saihesteko.\nMunduko te gorri famatuena den Pu Erh-ren efektu estimulatzaileak, eta bere izaera biziak eguna animatzen du eta defentsak indartzen ditu.\nInfusio ezagun eta tradizionaletako bat, propietate erlaxatzaileak eta lasaigarriak dituena.\nLaranjaren zapore zitrikoa eta marakuiaren ukitu exotiko konbinatzen dituen konbinazio freskagarria. Oso infusio egokia da edari zaporetsua baina kafeina gabekoa bilatzen duten horientzat.\nTE BERDEA, MORINGA ETA GRANADA\nMisty Green te berdea moringa tearen onura antioxidatzaile, granadaren zapore freskagarri eta arrosa-petaloen aromarekin. Zure gogokoenetako bat bihurtuko da.\nBANILLAZKO ROOIBOS CHAI\nRooibosen onura erlaxatzaileek bat egiten dute banillaren zapore bereziarekin eta, besteak beste, kanelak, jengibreak eta kardamomoak osatutako Chai espeziatuaren ukitu bat du.\nTe beltzaz eta espeziez osatutako nahaste aromatiko honek zapore bizia eta kanela- eta jengibre-aromak ditu eta esnetan ere infusionatu ahal izango duzu, konbinazio perfektu bat sortzeko.\nBaqué-ren zorro sorta, betiko tez eta infusioz osatuta dago eta gehienezko kalitatea ziurtatzen diote kontsumitzaileari. Oinarrizko edariak, paregabeak dira edari naturalak maite dituztenentzat. Hermetikoki zigilatutako banako zorrotan aurkezten dira, aroma era perfektuan mantentzeko eta freskura, kalitate eta higiene handiena izateko.\nBanako zorrotxoak erraz irekitzeko sistema duen kartoizko kutxatila batean.\nAntioxidatzailea, argalgarria eta fruta-zaporekoa. Munduko te preziatuenen ikusteko nahasketa.\nZapore arinekoa eta orri freskoen lurrina duena. Kaltzioa eta fluorra ditu hezurrak eta hortzak indartzeko. Duen burdinak oxigenoz hornitzen ditu zelulak, potasioak metabolismoa orekatzen du eta zinkak gorputzeko defentsak areagotzen ditu eta hazkuntza errazten du.\nDigestio zailak errazteko gomendatzen da batez ere, koipeen metabolismoa areagotzean digestio-glandulen jariaketa areagotzen duenez, gehiegizko pisua ezabatzen du. Gehiegizko kolesterol-maila ere murrizten du.\nTILA ETA MELISA\nErlaxatzailea eta digestioari laguntzen diona. Europa Erdialdetik dator, eta ezaguna da dituen ezaugarri erlaxatzaileengatik. Edaria oso berezi egiten dute limoi-kutsuak eta amaierako erregaliz ukituak.\nOso-oso usaintsua da eta zapore atsegina du. Digestioari laguntzeko erabiltzen da eta, karminatibo ona denez, hesteetako gasak kanporatzen laguntzen du. Urdailerako toniko gisa ere erabiltzen da, baita hilerokoa erregulatzeko ere.\nZapore apur bat mingotsa du eta digestio zailak arintzeko erabiltzen da, gainera, okagarri, lasaigarri eta diuretiko arin gisa ere erabiltzen da. Era berean, kolesterolaren aurkako ezaugarriek, oso gomendagarria egiten dute kolesterola duten lagunentzat.\nLurrin bizikoa da eta propietate bizkorgarriak ditu. Gainera, nerbio-sistema zentralaren estimulatzailea da, eta taninoak dituenez, beherakoaren aurka oso eraginkorra da. Era berean, astenia funtzionalen kasuetarako ere gomendatzen da, baita argaltzeko tratamenduen lagungarri gisa ere.\nOsagai fenoliko ugari dituenez, ezkia oso gomendagarria da antsietatea eta insomnioa tratatzeko. Oso onuragarria da ere, hotzeria, gripea edo asma duten lagunentzat ere. Bere ezaugarri gosegarriak direla-eta, zenbaitek gose-estimulatzaile gisa ere erabiltzen dute.


Merezitako tokian jartzeko - Gipuzkoako Hitza\nMerezitako tokian jartzeko\n2018, maiatzak 11 Albisteak, Ekonomia, gipuzkoa, Gizartea, Kultura 302\nBaserria ia ikusezina da; ia ez da agertzen liburuetan. Baserria zaharra da, eta, are okerragoa, zaharren gauza da. Baserria bukolikoa da: natura, animaliak, lasaitasuna… Oso gauza arina. Baserria tradizionala da, tradizioari lotuta dago, eta horrek kalte egiten dio baserriari. Emakumea ia ikusezina da; agertzen denean, sukaldean dago. Baserria autarkikoa da, etxerako bakarrik ekoizten du”. Pedro Berriotxoak hitz horiekin laburtu ditu Lehen Hezkuntzako testuliburuak aztertuta atera dituen ondorioak.\nBerriotxoak gertutik eta txikitatik ezagutu du baserriaren mundua, haren familiako hainbat belaunaldi bizi izan baitziren baratzea zaintzetik. Horrez gain, nekazaritzan ingeniaria, historialaria eta antropologoa da. “Bai, hori guztia banaiz, baina, gauza guztien gainetik, irakaslea naiz”, zehaztu du. Donostiako Usandizaga institutuan aritzen da. Beraz, Lorea Muguruza EHNEko komunikazio arduradunaren aburuz, “pertsona ezin egokiagoa” da testuliburuek baserriaz eta baserritarrez esaten dutena aztertzeko. Horregatik egin zioten enkargu hori Gipuzkoako Foru Aldunditik.\nGipuzkoako hezkuntza zentroetan Lehen Hezkuntzan (LH) eta Derrigorrezko Bigarren Hezkuntzan (DBH) erabiltzen dituzten liburuak aztertu ditu Berriotxoak, eta zortzi argitaletxe arakatu ditu horretarako: Santillana-Zubia, Anaya-Haritza, Ibaizabal, Erein, Elkar-Ikastolen Elkartea, Edebe-Giltza, SM eta Vicens Vives.\nForu aldundiak 2016an lehen sektoreko eragileekin egindako parte hartze prozesutik etorri zen azterketa hori egiteko beharra. Lehentasunezko hiru erronka identifikatu zituzten: lehen sektorearen errentagarritasuna areagotzen saiatzeko beharra; nekazari sektorearen inguruan dauden egiturak zaharkituta gelditu direnez, berritu eta egokitzeko beharra; eta, azkenik, gizarteari lehen sektorearen garrantzia eta balioak azaltzeko beharra.\nHirugarren horri dagokio Berriotxoak Muguruzaren laguntzaz eginiko azterketa. Baserritarra da Muguruza bera ere, eta testuliburuak aztertzearen zergatia azaldu du: “Gainerako jendeak garen bezalakoak ikusten al gaitu baserritarrok? Gure artean hitz eginez, ezetz ohartu ginen. Niri gertatu zait, baserrira bizitzera joan, eta lagun batek esatea: ‘Jo, Lorea, zu gu baino urte pila bat gehiago biziko zara!’. Ez dakit nondik aterako zuen ondorio hori, baina ohartzen zara estereotipoekin epaitzen gaituztela”.\nEstereotipoak hausteko modu bat hezkuntzan hastea zela pentsatu zuten, eta testuliburuei heldu zieten. Berriotxoak, halere, argi du karga guztia ezin zaiola hezkuntzari utzi. “Nik gomendioak jaso ditut lan honetan, proposamenak. Ondo dakit eskola gainezka dagoela, eta eskolaren bizkar uzten dela dena: indarkeria, zirkulazio arauak, generoa… Dena eskolarentzat. Eskolak badu lan bat, baina mezu hau eta gomendio hauek gizarte osoari helaraztekoak dira; gizartearen isla den heinean, eskolari ere bai”.\nIldo horretan, lana ez da amaitu azterketarekin. Argitaletxeetara joatea da helburua, liburuetan agertzen diren edukiak haiekin aztertzea eta gomendioak helaraztea. Lan bera egin nahi dute hezkuntza zentroekin ere.\nLehen Hezkuntzakoak bezala, DBHko liburuak ere aztertu ditu Berriotxoak, eta emaitza ez da askoz hobea: “Baserria gauza ahistoriko bat bezala agertzen da; baserria sortu zen bezala dago, ez du bilakaerarik izan, ez dauka historiarik; beste gauza guztiek dute historia, baina baserriak ez”. Irudiekin ere badu kezka. “Marrazkietan-eta, karikaturan erortzen gara, edo argazki zaharrak jartzen dira. Komeniko litzateke argazki zaharrak zein berri eta modernoak jartzea; ikusi behar da baserria moderniza daitekeela, eta modernoa dela askotan”.


Azaleko minbizia ekiditeko ekimenak arrakasta handia izan du — Mutrikuko Udala\nAzaleko minbizia ekiditeko ekimenak arrakasta handia izan du\nAzaleko minbizia ekiditeko ekimenak arrakasta handia izan du Minbiziaren Aurkako Elkarteak, Mutrikuko Udaleko Ongizate batzordearekin elkarlanean, uztailaren amaieran egindako ekimenak mutrikuar asko eta askoren interesa piztu zuen. Guztira, 163 lagunek egin ahal izan zuten azaleko melanina proba, eta guztiek jaso zituzten azaleko minbiziaren inguruko argibideak. https://www.mutriku.eus/eu/albisteak/azaleko-minbizia-ekiditeko-ekimenak-arrakasta-handia-izan-du https://www.mutriku.eus/eu/albisteak/azaleko-minbizia-ekiditeko-ekimenak-arrakasta-handia-izan-du/@@download/image/IMG_0021.JPG\nMinbiziaren Aurkako Elkarteak, Mutrikuko Udaleko Ongizate batzordearekin elkarlanean, uztailaren amaieran egindako ekimenak mutrikuar asko eta askoren interesa piztu zuen. Guztira, 163 lagunek egin ahal izan zuten azaleko melanina proba, eta guztiek jaso zituzten azaleko minbiziaren inguruko argibideak.\nMoila Berri atzeko zabalgunean jarritako karpa baten hartatu zituzten herritarrak. Eta bertaratu ziren guztiei melanina proba egitea ezinezkoa izan zen arren, Minbiziaren Aurkako Elkarteak pozik amaitu zuen. Izan ere, egunerako ziztuzten aurreikuspenak askogatik gainditu zituzten.\nProba egin ez arren, herritarrek informazioa eskuratzeko aukera eduki zuten, eta eguzkitik babesteko modurik egokienaren berri jaso zuten. Nagusientzat ez ezik, umeentzat moldatutako informazioa ere banatu zuten.\nHerritarrek horrelako ekimen gehiago egiteko eskaera luzatu diete udal ordezkariei. "Gustura gaude jendeak agertutako interesagatik, eta bide horretan lanean jarraituko dugula ziurta dezakegu. Gizarte lanetan aritzen diren beste taldeengana hurbilduko gara, eta haiek lantzen dituzte gaiak herriratzen jarraitzeko asmoa daukagu; bide batez, haiek egiten duten lanaren berri ematea da gure asmoa", azaldu dute.